Delwenn da Alan Turing e Manchester\nAlan Mathison Turing (Londrez, 23 viz Mezheven 1912 – Wimslow, Cheshire, 27 a viz Mezheven, 1954) a oa ur matematikour saoz bet lesanvet « tad an urzhiataerezh ». Ur c'hoarier echedoù e voe ivez.\nE-touez an dud kentañ e oa bet o labourat gant urzhiataerioù niverel diazezet war damkanoù jedoniel, ha pouezus-kenañ eo bet al labour kaset da benn gantañ war an dachenn-se.\nGantañ e oa bet ijinet amprouenn Turing, a voe pouezus-tre evit kas war-raok ar preder diwar-benn an naouegezh arzek ; ardivink Turning a ijininas ivez, e 1936. E gwirionez, daoust d'e anv, n'eo ket an "ardivink"-se ur mekanik fetis met kentoc'h un doare eeun-tre ha galloudus-kenañ da zielfennañ ur frazenn ha da c'houzout hag-eñ ez eo gwir pe c'haou, dre implijout ardivinkoù diazezet war ar jedoniezh nemetken. Diouzh an "ardivink"-se e voe deveret algoritmoù.\nDa geñver an Eil Brezel-bed e labouras evit gouarnamant ar Rouantelezh-Unanet evel dielfennour kodoù ; implijout a reas urzhiataerioù evit dont a-benn da zirinegañ kemennadoù an Alamaned bet skrivet gant kodoù disheñvel-tre da diskoulmañ gant an doareoù boas bet implijet betek neuze.\nUn den gae e oa Alan Turing ; e 1952 e voe kavet o kaout darempredoù reizhel gant ur gwaz all, ha dre ma oa an heñvelrevelezh un torfed e Bro-Saoz d'ar mare-se c'hoazh e voe barnet ha rediet da zibab etre an toull-bac'h hag ar spazhadur kimiek, da lâret eo implijout hormonoù ar maouezed, estrogenoù da skouer, evit izelaat live e lusk reizhel.\nSpazhet e voe neuze, met abalamour d'an hormonoù ne zeue ket a-benn ken da zihodiñ ha krog e oa e zivronn da vrasaat betek re. Goude daou vloaz o c'houzañv efedoù ar spazhadur kimiek en em lazhas Turing gant holenoù kianur (HCN) e 1954.\nAdtapet diwar « https://br.wikipedia.org/w/index.php?title=Alan_Turing&oldid=1856933 »\nC'hoarierien echedoù saoz\nKemmoù diwezhañ degaset d'ar bajenn-mañ d'an 18 Du 2019, da 12:07.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/265 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/265\nan env, sezoniou frouezus, hag o karga hor c’halonou a vadou hag a levenez. (18) Hag en eur lavaret an traou-ze, a-boan ec’h helljont harz ouz ar bobl da zacrifia dezhe.\n(19) Neuze ec’h erruaz eno Judevien euz a Antiokia hag euz a Iconium. Ar re-man a c’hounezaz ar bobl, ha goude beza meinet Paol e sklejchont anezhan er meaz euz a gear, o cridi e oa maro. (20) Mes an diskibien, o veza en em zastumet en-dro dezhan, e savaz hag ez eaz en kear. Hag an deiz varlerc’h ez eaz kuit gant Barnabas da Zerbe.\n(21) Ha goude beza prezeget an Aviel er gear-ze, ha beza great kalz a ziskibien, e tistrojont da Listra, da Iconium ha da Antiokia ; (22) o krenvaad eneou an diskibien, hag en eur exhorti anezhe da genderc’hel er feiz, hag o tiskouez dezhe ez eo dre galz a drubuliou ez eo red deomp antren en rouantelez Doue. (23) Ha goude beza pedet ha iunet, e lekejont re Ancien e peb Iliz, hag ho recommandjont d’an Aotrou, en pehini ho doa credet. (24) Ha goude, o veza treuzet ar Pisidia, e teujont er Pamphilia. (25) Ha goude beza prezeget er gear a Perj, e tiskenjont da Attalia. (26) Hag ac’hane ec’h ambarkjont evit mond da Antiokia, a beleac’h e oant bet recommandet da c’hras Doue, evit an oeuvr ho doa great.\n(27) Ha pa oent erruet, ha pa ho doe assamblet an Iliz, e contjont kement hen doa Doue great dreizhe, ha penaos hen doa digoret d’ar Jentiled dor ar feiz. (28) Hag e choumjont eno pell-amzer gant an diskibien.\nHOGEN, hinienou pere a oa deuet euz ar Jude, a gelenne ar breudeur, en eur lavaret : Ma na vezit circonciset hervez giz Moises, na hellit ket beza salvet. (2) Eur gontestation hag eun disput vraz o veza eta savet etre Paol ha Barnabas hag ar re-man, e oe decidet e pignje Paol ha Barnabas, hag hinienou all euz ho zouez, da Jerusalem, da gavout an ebestel hag ar re ancien divarben ar gestion-ze. (3) O veza kasset eta gant an Iliz, e treuzjont ar Phenicia hag ar Samaria, oc’h annons conversion ar Jentiled ; hag e rejont eur joa vraz d’an holl vreudeur. (4) Pa oent erruet en Jerusalem, e oent digemeret gant an Iliz, ha gant an ebestel hag ar re ancien, hag e contjont an holl draou hen doa Done great dreizhe. (5) Mes hinienou euz a\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/265&oldid=125376 »


Emission Sinema : Gabriel et la montagne\nEmission Sinema - Episode diffusé le 06.10.2017\nSIN-171006-GABRIEL ET LA MONTAGNE.docx\nUr film sevenet gant : Fellipe Gamarano Barbosa (2017).\nGant : João Pedro Zappa, Caroline Abras (2e11).\nAr re o doa bet tro da weled film Sean Penn, Into the wild, e 2007, a gavo traoù hañval er film franko-brezilian-mañ : en daou film e vez diskouezet istoer un den yaouank é kuitaad e vuhez ordinel evid moned gant e hent. Tra ma oa Into the wild istoer un den é klask kuitaad e vro da vad evid en em gavoud e-hunan en natur gouez, n'eo ket tre pal Gabriel Buchmann amañ. Savet eo bet ar film evid derc'hel soñj anezhañ. Studier e oa, ha degemeret en ur skol-veur vrudet ag an Amerik, ha kent krogiñ da vad gant e studïoù nevez en doa bet c'hoant ar paotr d'ober un tamm tro dre ar bed. Setu e oa bet e bro India hag e broioù arall dija, mez ema ar film a-zivoud e damm beaj en Afrik. Afrik ar reter, pandeogwir e vez gwelet er C'henia, en Tanzani, er Zambi, er Malawi.\nPetra ema an den é klask ? Ne ouiomp ket re. Ar pezh a zo sur : prez 'vez warnañ ha dedennet"braz e vez gant blein ar menezioù a gav er broioù treuzet gantañ. N'hell ket chom heb krapiñ war ar C'hilimandjaro, da skwer. Un den digourdi eo, aez dezhañ moned e darempred gant an dud en-dro dezhañ. Gouest da gomz portugaleg, evel-rezon, mez ouzhpenn-se saozneg ha galleg tamm pe damm. Ouzhpenn-se e ta aez a-walc'h gantañ tammoù kentañ ar yezhoù komzet er broioù gweladennet.\nNe faota ket dezhañ c'hoari e damm tourist. Ha setu perag marse e tosta an Afrikaned doutañ, é klask gouied hirroc'h war e-zivoud, ken dibaot a wezh e welont tud wenn ken simpl o modoù da vevañ, ken tost douzh o re. Ar pezh a blij dezhañ, douzh a seblant, zo splujañ e buhez an dud eno. Goulenn a ra gante, ha heb ardoù, mar gell moned da gousked gante en o zier. Prest eo da ganañ sonennoù e vro evid respont da re e ostizion. Da lâred eo e oui petra a c'hell un eskemm boud. Gouied a ra petra eo pinvidigezh an denelezh. Ar binvidigezh-se n'he deus ket dober a bompadoù, a vragerisoù, a aour pe a argant en ti-bank. Ar re baour a oui (liez) eskemmañ o faourentez, ha leuniañ a ra an dra-se kalonoù an oll, braz ha bihan.\nKavet en doa Gabriel ur plac'h ag e vro pa oa e India, ha hi a oa daet d'henn gweled en Afrik, da dremen ur pennad amzer gantañ. Diskoueziñ a rae an traoù moned mad etreze, daoust ma santer ar plac'h tostikoc'h douzh he mod-orin da vevañ. Er film e santomp an den yaouank é troiñ a zeiz da zeiz. Lâret e vez liez n'eus pal ebed d'ar vuhez, nemed unan : an hent a yaomp gantañ. An hent a vehe ar pal. Hag an heni a ya en hent ne chom ket digemm. Desket e vez traoù gantañ, dre ar pemp skiant, hag an deskamant-se a ra e labour en diabarzh, beteg chañj e fesonoù da weled an traoù, da gompren ar bed, da goñseviñ ar vuhez.\nHa c'hoant Gabriel da voned ataw da benn an hent, da sevel beteg ar menezioù uhellañ, a c'helle boud sin un enklask kuzh ne ouie ket zokén marse petra 'oa. Ne chelaoue ket douzh an dud tro-dro pa lârent dezhañ diwall. Ne chelaoue ket doute pa glaskent henn lakaad da voned difonnoc'h gant e gerzhed pe e redeg. Rag n'eo ket ar menezioù-se tachadoù disakr. Speredoù a véw warne, speredoù tuet mad pe tuet fall, ha gwa d'ar re na ouiont ket ober gante. Kavet e oa bet ar paotr marw war lein ar Mulanje, er Malawi. Ha den ne ouio perag.\nJean-Claude Le Ruyet.20171006b.232F.


Pajenn:Morvan - Kenteliou hag istoriou a skuer vad evit ar Vretoned, 1889.djvu/52 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/52\nguær en deiz-ze. Ar vugale pere a anaie mad ar potr, a glevas ar pez a dremene etre ar servicherez hag hen, hag a ziredas d’he gaout. Ar re-ma a voa teir demezel, unan anezo er memes oad gant Laouik, hag an diou all cossoc’h.\n— Sell ! Laouik Pelliven ! Petra zo, Laouik ? Hag hi o cregi en he zaouarn hag oc’h he zacha d’ar zal da gaout ho mam, an Itron Kerivaz. Laouik a voa eat lent bras, ha n’en doa ket ken nebeut a c’hoant da lavaret pe seurt dienez a voa en he di. Mes an itron vad ha carantezus a gomzas ker brao outhan, ma clevas gantha oll. An teir demezel a deue an daelou en ho daoulagad o clevet pebez paourentez ha pebez nec’hamant a voa e ti an intanvez keaz, eleac’h n’oa ket a vara na zoken eun tam coat da lacat en tan evit noz Nedelek.\nLaouik a voue great stad anezhan. Roet oue dezan bara, frouez, ha kement a blij d’ar vugale, evithan he unan hag evit cas d’he c’hoar vian. An hini eus an demezelled a voa eus he oad a fallas dizi mont gantha d’ar c’hardi evit he sicour da zibaba an tam coat a blische muia dezhan. Laouik a ginnigas neuze dizi he gaouet evit he bilcoz. An demezel ne felle ket dizi kemeret ar gaouet ; mes ar potr he lezas eno, rag ne felle ket dezan caout an tam coat evit netra. Neuze e zeas laouen d’ar gaer, ha ne fallas ket dezan ez aje eur mevel d’he zicour petra bennag ma e devoa an itron galvet unan eus he mitizien evit kementse.\nAn Itron Kerivaz e devoa sonch er bloavez-ze da rei pep a vontr d’he merc’hed evit ho delou mad. Pa voa eat ar potric en hent, an teir demezel en era glevas entrezo, hag a c’houlennas digant ho mam rei dezo en arc’hant talvoudegez ar montrchou, evit ma c’heljent rei bara da intanvez Pelliven ha d’he bugale.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/52&oldid=161620 »\nKemmoù diwezhañ degaset d'ar bajenn-mañ d'an 7 Mae 2020, da 16:52.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Fergus O'Dowd) (KildareStreet.com)\nResults 1-20 of 841,774 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Fergus O'Dowd)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Fergus O'Dowd)


Kenta sizunvez ha tregont war ar bloaz B - Le Diocèse de Quimper et Léon\nAccueil - Kenta sizunvez ha tregont war ar bloaz B\nKenta sizunvez ha tregont war ar bloaz B\nEuz ar 3 d’an 9 a viz Du 2019\nKenta sul ha tregont war ar bloaz (B)\n28b Tostaad a reas eur skrib ouz Jezuz, hag e houlennas outañ :\nLun 1 a viz Du\n1 O weled kement-se a dud o tond d’e heul, e savas Jezuz ouz tor ar menez ; azeza a reas, hag e tosteas e ziskibien outañ.\n2 Neuze, e stagas da gelenn anezo en eur lavared :\n3 « Eüruz ar re a zo paour a galon, rag dezo eo Rouantèlèz Doue.\n4 « Eüruz ar re a zo leun a zouster, rag bez’ e vo an douar o lod.\n5 « Eüruz ar re a ouel, rag frealzet e vezint.\n8 « Eüruz ar re a zo glan a galon rag gweled a rin Doue.\n10 « Eüruz ar re o-deus da houzañv abalamour d’ar justis, rag dezo eo Rouantèlèz Doue.\n11 « Eüruz oh-c’hwi ma taol an dud dismegañs warnoh, ma reont brezel deoh, ma lavaront e gaou a bep seurt droug a-eneb deoh abalamour din-me.\n12 « Bezit laouen ha tridit gand ar joa, rag digoll kaer ho-peus da gaoud en neñvou.\nMeurz 2 a viz Du\nYn 6, 37-40\n37 « Ar re oll bet roet din gand va Zad, a zeuio beteg ennon ; hag an hini a zeu d’am haoud, ne vo ket taolet er-mêz ganin.\n38 « Rag diskennet on euz an Neñv, evid ober, n’eo ket va bolontez, med bolontez an Hini on bet kaset gantañ.\n39 « Ha bolontez an Hini on bet kaset gantañ eo : ne gollfen hini e-béd euz ar re e-neus roet din, med ma savfen anezo a varo da veo, d’an deiz diweza.\n40 Rag bolontez va Zad eo : m’e-nefe ar vuhez peurbaduz ar re oll a wél ar Mab hag a gréd ennañ ; ha me a adsavo anezo a varo da veo d’an deiz diweza ».\nSant Gwenael, abad.\nMz 5, 13-16\n13 « Bez’ ez oh-c’hwi holen an douar. Med ma teu an holen da goll e vlaz, gand petra e vo roet dezañ en-dro ? N’eo mui mad da netra : taolet e vez er-mêz hag e vez breset gand treid an dud.\n14 « Bez’ ez oh-c’hwi sklêrijenn ar béd. Eur gêr savet war gern eur menez ne hell ket beza kuzet.\n15 « Ne vez ket enaouet eul lamp evid beza lakeet dindan an armel. Lakeet e vez war eur hantolor hag e skéd neuze da rei sklêrijenn d’an oll re a zo en ti.\n16 « Evel-se, ra skedo ho sklêrijenn dirag an dud : neuze, o weled an oberou mad a rit, e rentint gloar d’ho Tad hag a zo en Neñv ».\n25 Bez’ e oa eur maread a dud oh ober hent gand Jezuz. Distrei a reas war-zu enno ha lavared dezo :\n26 –- « An néb a zeu d’am heul hep kared ahanon muioh eged e dad, e vamm, e wrég, e vugale, e vreudeur ha c’hoarezed, hag e vuhez e-unan zokén, hennez ne hell ket beza diskib din.\n27 « An hini ne zoug ket e groaz evid dond d’am heul, ne hell ket beza diskib din ».\n28 « Pehini ahanoh, c’hoant dezañ sevel eun tour, ne azez ket da genta da ober ar gont euz ar mizou, da weled ha peadra a-walh e-neus da gas al labour da benn ? 29 Rag ma ra an diazez ha n’eo ket gouest da beurechui e labour, e vo greet goap anezañ gand kement hini a welo anezañ, o lavared : 30 « Setu aze eun dén, staget gantañ da zevel eun tour, ha n’eo ket bet gouest da echui al labour ! »\n31 « Pe c’hoaz : Peseurt roue, o vond da ober brezel d’eur roue all, ha ne azez ket da genta, evid gweled ha gouest eo, gand deg mil dén, da zelher penn ouz an hini a zeu dezañ gand ugent mil ? 32 Ma n’eo ket gouest, e-keid ha m’ema egile pell c’hoaz, e kas kannaded d’e gaoud evid goulenn digantañ ober ar peoh.\n33 « Evel-se eta, an néb piou bennag ahanoh ha ne zilez ket kement a zo dezañ, ne hell ket beza diskib din ».\n1 Bez’ e veze an oll bublikaned hag an oll beherien o klask mond tost da Jezuz evid selaou anezañ ; 2 grozmolad a ree ar Farizianed hag ar Skribed , en eur lavared :\n4 — « Piou ahanoh, hag e-neus kant dañvadez, ma teu dezañ koll unan anezo, na laosk ket an naonteg ha pevar-ugent all en dezert, evid mond war glask an hini a zo dianket, beteg ma vo kavet.\n5 « Pa ’z eo kavet, e lak anezi gand levenez war e ziskoaz, 6 ha digouezet er gêr, e halv e vignoned hag e amezeien, hag e lavar dezo : « Bezit laouen ganin, rag kavet am-eus va dañvadez, an hini a oa kollet ».\n7 « Evel-se, e lavaran deoh : Bez’ e vo brasoh levenez en Neñv, evid eur peher hepken troet e galon gantañ ouz Doue, eged evid naonteg ha pevar-ugent dén just ha n’o-deus ket ezomm trei o halon ».\n8 « Pe c’hoaz, peseurt maouez dezi dég péz arhant, ma tigouez ganti koll unan anezo, ne elum ket ar goulou, ne skub ket he zi, ha ne glask ket gand evez beteg ma vo kavet ganti.\n9 « P’he-deus kavet anezañ, e halv he mignonezed hag he amezegézéd, hag e lavar dezo : « Bezit laouen ganin, rag kavet em-eus ar péz arhant bet kollet ganin ».\n10 « Evel-se, e lavaran deoh : Bez’ ez eus levenez e-touez êlez Doue diwar eur peher hepkén hag a dro e galon ouz Doue ».\n— « Bez’ e oa eun dén pinvidig, dezañ eur merour. Disklêriet e oe dezañ e oa e verour o forani e vadou.\n2 « Gelver a reas anezañ d’e gaoud, hag e lavaras dezañ :\n— « Petra a glevan diwar da benn ? Rent kont din euz da verèrèz, rag hivziken ne helli ket beza va merour ».\n3 « Lavared a reas ar merour outañ e-unan :\n— « Petra a rin, pa lam va mestr va harg diganin ? Mond da labourad an douar ? N’am-eus ket nerz a-walh. Astenn va dorn evid kaoud va boued ? Méz am-befe. 4 Gouzoud a ran petra a rin evid ma vo tud da rei digemer din, pa vo kollet va harg ganin.\n5 « Gelver a reas d’e gaoud, hini hag hini, ar re a oa dleour d’e vestr. D’ar henta e lavaras :\n6 « Respont a reas :\n— « A gant barillad eoul ».\n« Lavared a reas ar merour dezañ :\n— « Kemer da baper-diskarg, azez, ha buan, skriv : hanter-kant ».\n7 « Goude-ze, e lavaras da unan all :\n— « A gant sahad gwiniz » emezañ.\n8 « Ha meuli a reas ar mestr ar merour dizonest-se evid e ampartiz ; evid gwir, bez’ ez eo bugale ar béd-man ampartoh kenetrezo eged bugale ar sklêrijenn.\n9 Ahanta ! lavared a ran deoh : gand an arhant dizonest, grit mignoned deoh, evid, pa zeuio hemañ marteze da vankoud, beza digemeret ganto, en teltennou peurbaduz.\n10 « An neb a heller kaoud fiziañs ennañ e traou dister, a heller kaoud fiziañs ennañ ive e traou braz. An neb a zo dizonest e traou dister, a zo ken dizonest all e traou braz.\n11 « Ma n’oh ket bet dîn a fiziañs eta, gand an arhant dizonest, piou a fizio ennoh ar pinvidigeziou gwirion ?\n12 « Ha ma n’oh ket bet dîn a fiziañs gand madou a zo da dud all, piou a roio deoh ar madou hag a zo deoh hoh-unan ?\n13 « Ne hell servicher e-béd servicha daou vestr : pe e-no kasoni ouz unan ha karantez ouz egile, pe en em stago ouz unan, hag e tisprijo egile. Ne hellit ket servicha Doue hag an arhant, war eun dro ».\n14 Pa gleve ar Farizianed kement-se, tud troet gand an arhant ma ’z int, e reent goap anezañ. 15 Neuze e lavaras Jezuz dezo :\n— « Bez’ ez oh-c’hwi tud euz ar re a glask beza sellet outo evel tud just gand ar re all, med anaoud a ra Doue ho kalon ; rag evid gwir, ar péz a zo uhel evid an dud, a zo eun dra euzuz dirag daoulagad an Aotrou Doue ».


kentelioù tañva d’ar brezhoneg en arvar er skolioù publik e Penn-ar-Bed gant an Deskadurezh-Stad – Kelennomp!\n02/06/2020\t 03/06/2020 Keleier\nReuz ‘zo gant kentelioù tañva d’ar brezhoneg er skolioù kentañ derez publik e Penn-ar-Bed, departamant nemetañ ma vez lakaet e pleustr un tañva ledan d’ar brezhoneg er skolioù publik . Tost 8 000 bugel a oa o heuliañ kentelioù tañva d’ar brezhoneg e 88 kumun evit an distro-skol 2018, 29,5 % eus ar skolidi er skolioù-mamm publik met nemet 8 % eus ar skolidi e kelc’hiad 2 ha 3 (orin : ofis publik ar brezhoneg: kelenn diret 2018).\nKaset eo bet ul lizher kensinet get Sked, Mervent, KLT, An Oaled d’an It. Lombardi-Pasquier d’an Ensellerez Akademiez Penn-ar Bed d’an 11 a viz Mae 2020, diwar-benn an tañva e brezhoneg er skolioù Penn-ar-Bed evit sevel groñs a-enep ar reolennoù nevez lakaet gant an Deskadurezh-Stad.\nAl lizher-mañ zo bet savet da heul an hini oa bet savet gant an Deskadurezh-Stad da skolioù publik Departamant Penn-ar-Bed e fin miz Ebrel 2020 o tisplegañ ar reolennoù nevez .Danvezioù ar c’henemglev da vezañ adnevezaet etre an Deskadurezh-Satd hag ar c’hevredigezhioù e-karg eus an tañva a zo war ar stern, en o zouez lakaat da dalvezout kelc’hlizher 2017-072 diwarbenn kelenn ar yezhoù “rannvro“, a lakao ar stignad “tañva” evel m’emañ hiziv da vont da fall.\nReolennoù ar c’helc’hlizher 2017 a chañch an doare da gelenn hor yezh er c’helc’hiadoù 2 ha 3 hervez an Deskadurezh-Stad, chañchamant erbet evit ar skol-vamm. Er c’helc’hlizher 2017-072 e oa bet embannet ne vehe tu da gelenn ar brezhoneg en un doare “tañva” nemet war an eurioù gouestlet d’ar c’helenn yezhoù (K2 ha K3) “une langue régionale peut être enseignée sur l’horaire dévolu aux langues vivantes étrangères ou régionales”.\nKoulskoude n’eo bet kemeret e kont eil lodenn ar frazenn a embann ivez : “l’enseignement de la langue régionale est éventuellement renforcé, selon le projet d’école, par la conduite d’activités en langue régionale dans différents domaines d’apprentissage”\nMeneget e oa ivez mellad L312_11 Kod Deskadurezh el lizher kaset d’ar skolioù gant servijoù an Deskadurezh-Stad Penn-ar-Bed (“Les maîtres sont autorisés à recourir aux langues régionales dans les écoles primaires et maternelles chaque fois qu’ils peuvent en tirer profit pour leur enseignement, notamment pour l’étude de la langue française”), met n’eo ket kemeret e kont evit aotreañ kelenn ar yezh war eurioù danvezioù all koulskoude.\nSkaler evel lagad an naer e vo lakaet ar brezhoneg kevezañ gant ar saozneg, kazi yezh estren nemeti kelennet er skolioù, gant seurt reolennoù ! Ha nebeutoc’h a skolidi a vo kizidikaet d’ar brezhoneg e K2 ha K3 c’hoazh.\nDiaes e vo tizhout palioù brastres yezh departamant Penn-ar-Bed 2016-2021 ma oa bet embannet pajenn 10 eus an teul “Er brastres yezh-mañ e kinnig Departamant Penn-ar-Bed (…) Goulenn ma vo kinniget ar stignad d’an holl skolidi, e-barzh kefridioù ar Stad, evel m’emañ kont dija e rannvroioù all eus Frañs (Korsika hag Elzas). Kinnig a ray ensavadurioù politikel an Departamant da strollegezhioù all Breizh goulenn an dra-se asambles.”\nSkrivet e oa ivez e kendivizad Stad-rannvro 2015-2020 evit treuzkas yezhoù Breizh : «Dans le premier degré, une attention particulière sera portée à la possibilité d’offrir une sensibilisation à la langue et à la culture bretonne dans l’enseignement, afin que les élèves puissent se familiariser avec le patrimoine régional y compris en adaptant les outils pédagogiques nécessaires. La mise en place progressive d’une initiation à la langue en cycle 3, dans le cadre de l’horaire normal des cours, comme cela est le cas en Finistère pour certaines écoles publiques sera encouragée . »\nMoian zo en em c’houlenn ivez ma eo reizh pezh zo bet skrivet get an DASDEN 29 pa vez kavet ur mellad all art L312-11-1 er c’hod deskadurezh diàr ar c’horseg : « La langue corse est une matière enseignée dans le cadre de l’horaire normal des écoles maternelles et élémentaires de Corse ».\nSeblant n’eo ket ar memes reolennoù o talvezout e pep lec’h e Frañs unvan !\nKaset eo bet ul lizher gant Prezidant ar rannvro Ao. Loïg Chesnais Girard da Vinistr an Deskadurezh-Star Ao. Blanquer met goude bet kaset dija ul lizher e miz Ebrel 2018 dezhañ kensinet gant Przsidant ar rannvro ha Prezidantez ar C’huzul departamant Penn-ar-Bed Nathalie Sarrabezolles ha …chomet direspont.\nChomet e oa direspont ivez ul lizher all bet kaset e miz Kerzu 2016 da Vinistrerez gozh an Deskadurezh-Stad It. Najat Vallaud-Belkacem kensinet gant Ao. Le Drian hag It. Nathalie Sarrabezolles…. chomet ken direspont ivez !\nPrevious Postpostoù kenstrivadeg CRPE publik 2020 : da heul diferad ar 16/06/20 eo kalz gwelloc’h !\nNext PostKuzul-akademiezh ar yezhoù-rannvro (KAYR) 30/06/2020 Akademiezh Roazhon


Kaozeal:Mouster - Wikipedia\nFentus[kemmañ ar vammenn]\nMousteruz, gant un "r", Mousterrin gant daou. Bianchi-Bihan (kaozeal) 22 Du 2013 da 09:05 (UTC)[respont]\nDigoradur ar pennad[kemmañ ar vammenn]\nSed a zo bet skrivet:\nMouster  zo un anv-lec'h brezhonek hag  a veze graet eus ur manati.\nDiwar al latin monasterium.\nKlotañ a ra gant an anvioù\n*Minster en saozneg.\n*Moutier ha Moutiers e galleg\n*Münster en alamaneg.\nN'eo ket ar pezh a soñj Erwan Vallerie en e bennad “Touelloù an deveradurezh: ar stummoù 'Mouster' ha 'Moustoir' en anvioù lec'h” e-barzh Bretagne et pays celtiques: mélanges offerts à la mémoire de Léon Fleuriot, 1992, p.249-260.--Trec'hlid mitonet (kaozeal) 22 Du 2013 da 09:41 (UTC)[respont]\nBremañ pa ouzomp pezh ne sonje ket e c'hallfemp marteze gouzout petra sonje, ma n'eo ket goulenn re. 2.2.116.119 22 Du 2013 da 15:45 (UTC)[respont]\nPa weler petra 'teus hastet ouzhpennañ  kerkent, e weler n'out ket nec'het o c'houzout.--Trec'hlid mitonet (kaozeal) 22 Du 2013 da 16:58 (UTC)[respont]\nRespontet e-kichen, gant ur varnadenn bersonel n'emañ he lec'h amañ (hervez reolennoù ar wikipedia), ha Mousteru zo ur pennad all. Pa weler penaos e hast darn pismigañ gant damarguzennoù e rafent gwelloc'h kemer muioc'h a amzer ha kaozeal sioul goude dic'hwezhañ. Bianchi-Bihan (kaozeal) 22 Du 2013 da 17:04 (UTC)[respont]\nMousteroù ha Mousterioù zo:\nPiv a zisplego dimp dre beseurt reolenn e lakaer pe e tenner an "i"-se? Bianchi-Bihan (kaozeal) 22 Du 2013 da 16:00 (UTC)[respont]\nAdtapet diwar « https://br.wikipedia.org/w/index.php?title=Kaozeal:Mouster&oldid=1537562 »\nKemmoù diwezhañ degaset d'ar bajenn-mañ d'an 22 Du 2013, da 17:06.


Jules Verne zo ur skrivagner breizhat ha gall eus an XIXvet kantved hag unan eus tadoù ar skiant-faltazi. Ganet e oa d'an 8 a viz C'hwevrer 1828 e Naoned ha mont a reas da anaon d'ar 24 a viz Meurzh 1905 en Amiens. Skrivet en deus diwar-benn beajoù ha diwar-benn ijinadennoù n'halle ket bezañ anezho d'ar mare ma oa o vevañ hag a deuas da wir diwezhatoc'h evit lod.\n1.2 Yaouankiz ha lennegezh\n1.3 Ar beajoù dreistordinal\n1.4 Ar bloavezhioù diwezhañ\n2 E romantoù\nGanet e oa bet Jules Verne e Naoned, e karter Enez Feydeau, d'an 8 a viz C'hwevrer 1828. Mab e oa da Bierre Verne, hag a laboure evit ar justis, ha Sophie Allote de la Fuye, eus ur familh bourc'hizien a Naoned. Jules Verne a oa an hini koshañ eus bugale Pierre Verne ha Sophie Allote de la Fuye. Ur breur, Paol (1829-1897) ha teir c'hoar en deus bet: Anna, ganet e 1836, Mathilde, ganet e 1839, ha Marie, ganet e 1842. E eontr, Chateaubourg, hag a oa livour, a zimezo gant c'hoar Chateaubriand, 'pezh a zigoro da Jules Verne dorioù saloñsoù zo e Pariz. Etre 1833 ha 1846 e oa skoliataet e-barzh skol an intron Sambin, intañvez ur c'habiten, er skol Sant-Stanislas ivez, e-barzh kloerdi Sant-Donatien hag el Lise Royal, e Naoned bepred.\nTec'hout a ra kuit Jules Verne e 1839 hervez ar vojenn, war ur vag o vont da Indez, "La Coralie" hec'h anv. Adtapet e oa Jules Verne gant e dad e Pembo. Jules Verne en dije bet c'hoant da zegas un dro-c'houzoug e koural d'e genitervez, Caroline Tronson hec'h anv, rak karantez vras a vage outi. Prometet en dije d'e dad da c'houde e veajfe dre spered nemetken. E-barzh Souvenirs d'enfance et de jeunesse avat, skrivet gantañ, e lavar en defe achapet kuit nemetken. Aet ’oa e-unan-penn war ur vag-dre-lien ouzh ar c'hae, furchet anezhi... Rebecherezh zo bet da c'houde gant kabiten ar vag, hervez ar skrid.\nYaouankiz ha lennegezh[kemmañ | kemmañ ar vammenn]\nMont a ra war studi an helavarouriezh (retorik) hag ar brederouriezh el lise Royal e Naoned. Ur wech tapet ar vachelouriezh e krog da studiañ ar gwir evit tremen diouzh e dad hag en deus c'hoant da reiñ e vicher d'e vab. Paol, e vreur, a vo ofiser war vor. Kregiñ a ra Jules Verne da skrivañ barzhonegoù hag un drajedienn.\nE 1847 ez a da Bariz e miz Ebrel a-benn tremen arnodennoù war ar gwir, pell diouzh eured e genitervez. Gant asant e dad, e kendalc'h e studioù e Pariz e 1848. Bevañ a raio er 24, straed an Ancienne Comédie. Dedennet eo muioc'h gant al lennegezh eget gant ar gwir. Daremprediñ a ra saloñsoù lennegel ha politikel a-drugarez d'e eontr. Kejañ a ra gant Alexandre Dumas ha gantañ e c'hell sevel ur pezh-c'hoari Les pailles rompues e 1850, en "Théatre-historique". Daouzek abadenn a vo, gounit a raio 15 lur ganto. Kenderc'hel a raio memestra da vezañ dedennet gant ar c'hoariva daoust d'ar c'hwitadenn. Kejañ a ra gant un Naonedad all, ar soner Aristide Hignard e anv. Skrivañ a raio d'ar soner ul levrig: La Mille et deuxième Nuit. Kenlabourat a reont. N'en deus ket c'hoant Jules Verne da zistreiñ da Naoned. Studiañ a ra ar skiantoù hag ar c'havadennoù nevez el levraoueg-veur. Kejañ a raio gant Jaques Arago, hag a-drugarez dezhañ e c'hello Jules Verne kejañ gant skiantourien hag ergerzhourien all.\nE 1851 e teu Jules Verne da vezañ sekretour an Théatre-lyrique, paeet e vez fall pa vez paeet. Daremprediñ a ra saloñs ar pianoour Talexy. Embann a ra er Musée des famille, gant sikour rener ar gelaouenn, Pitre-Chevalier, Les premiers navires de la marine mexicaine, hag a zo ur gontadenn, Un Drame dans les airs hag Amerique du Sud, étude historique. E 1852 e embann Martin Paz, Maître Zacharius, Un Hivernage dans les glaces ha levrig un opera fentus graet gant Hignard: Les Compagons de la Marjolaine. Nac'hañ a ra da vat labour e dad: "La littérature avant tout!" emezañ. E 1853 e krog da genlabourat gant Wallut evit sevel komediennoù.\nE 1856 e kej Jules Verne gant Honorine de Viane, un intañvez dezhi div verc'h. 26 vloaz eo Honorine de Viane, o chom en Amiens emañ-hi. E 1857 e timezont. O annez a reont e Pariz e-barzh tier marc'had-mat. E 1861 ez a Jules Verne da veajiñ da Norvegia ha da Skandinavia, gant Hignard hag a-drugarez dezhañ. D'an 3 a viz Eost e oa bet ganet Michel, bugel nemetañ Jules Verne.\nAr beajoù dreistordinal[kemmañ | kemmañ ar vammenn]\nAr beajoù dreistordinal embannet gant Hetzel: pajenn gentañ Les Aventures du Capitaine Hatteras au Pôle Nord\nWar a seblant eo Alexandre Dumas e 1862 an hini kentañ a lennas an dornskrid Voyage en ballon. Awenet e oa bet Jules Verne gant e interest evit an transportoù, hag e anaoudegezh gant Nadar. Ober a ra anaoudegezh gant Pierre-Jules Hetzel (1814-1886), hag a zo embanner, a-drugarez d'ar skrivagner Brichet, mignon Alexandre Dumas. Reiñ a ra Hetzel alioù da Jules Verne hag e c'houlenn gantañ dont en-dro gant e zornskrid 15 devezh war-lec'h. Cinq semaine en ballon zo kemeret gant P-J Hetzel a-benn ar fin. Kenlabourat a raio ivez Jules Verne gant Hetzel evit ar gelaouenn Magasin illustré d'éducation et de récréation. Dav eo dezhañ, hervez ar c'hontrad bet savet gant Hetzel, pourvezañ an embanner gant tri levr bep bloaz, paeet 1925 lur pep hini. Gellout a ra neuze Jules Verne bevañ diwar e skridoù. Er memes mare e labour war ur pennad diwar-benn Edgar Poe.\nE 1863 e embann Cinq semaine en ballon. Berzh a raio ar romant diouzhtu. Jules Verne a zo unan eus an daou eveshaer eus ar "Société d'encouragement pour la locomotion aérienne au moyen d'appareils plus lourd que l'air" staliet e ti Nadar. 1864: Kontrad nevez gant Hetzel evit e eil romant, daou levr ennañ, bet skrivet ha labouret warnañ e 1863. Les Anglais au pôle nord ha Le desert de glace o anvioù. E miz Mae, evit o embannadur, ne chomo nemet un titl bras: Voyages et aventures du capitaine Hatteras. Ar skrid-se a zo bet implijet evit lañsañ ar Magasin illustré d'éducation et de récréation, lakaet e vo ar skrid da romant da c'houde. Skrivañ a raio un oberenn diwar-benn Edgar Poe (Edgard Poe et ses œuvres) hag embann a raio Voyage au centre de la terre e 1864 atav. E 1865, De la Terre à la Lune a vez gwelet er "Journal des débats".\nD'ar 16 a viz Meurzh 1867, gant e vreur Paol, ez a d'ar Stadoù-Unanet war vourzh ar "Great Eastern". Gweladenniñ a ra New-York, an Niagara. Skrivañ a reas diwar-se Une ville flottante. Labourat a ra war Voyage sous les eaux (diwezhatoc'h 20000 lieues sous les mers). Reiñ a ra an dornskrid e miz Eost 1867. Labourat a ra ivez war Autour de la Lune. Prenañ a ra e vag kentañ, ar "Saint-Michel" he anv, e 1868. Ur vag-pesketa kempennet eo, enni ur gambr-studi. Kenderc'hel a raio da skrivañ e-pad brezel 1870, gward-aod eo bet e-pad ar brezel-se. En em staliañ a ra en Amiens e 1872 hag embann a ra Le tour du monde en quatre-vingt jours. Prenañ a ra ar "Saint-Michel II" e 1874. D'an 2 a viz Ebrel 1877 e aoz ur gorolladeg, gant Nadar o kemer perzh. Hennezh eo zo bet kemeret da skouer evit krouiñ Michel Ardan, haroz ar romantoù De la Terre à la Lune ha Autour de la Lune. Etre Miz Even hag miz Eost 1878 e vage Jules Verne eus Lisbon betek Aljer gant ar "Saint-Michel II". Mont a raio da Vro-Skos, Norvegia hag Iwerzhon e 1880. Ober a raio ivez tro ar mor kreizdouar e 1884.\nJules Verne a labouro e-pad 40 vloaz war e veajoù dreistordinal, 54 levr a c'heller kavout e-barzh.\nAr bloavezhioù diwezhañ[kemmañ | kemmañ ar vammenn]\nMonumant en enor da Jules Verne (Kêr Amiens)\nD'ar 15 a viz C'hwevrer 1886 e werzh ar "Saint-Michel III", re goustus al labourioù kempenn. D'an 10 a viz Meurzh e tenn e niz Gaston warnañ. Krediñ a rae e oa heuliet gant enebourien. Kaset e vez Gaston d'an ospital betek fin e vuhez. Jules Verne, gloazet e droad, a gendalc'ho e valeadennoù betek miz Here. Difennet e vo outañ kerzhout adal miz Kerzu. D'ar 17 a viz Meurzh 1886 e varv Hetzel. Ne c'hell ket Jules Verne mont d'e obidoù e Monte-Carlo. E 1888 eo dilennet e kuzul ti-kêr Amiens war ul listenn radikal-sokialour. Kannad 'vo e-pad 15 vloaz. E 1897 ez a fall e yec'hed: kambroù, gwalc'hadennoù stomok, tinelloù. Mervel a ra e vreur Paol. E 1900 e tap lammfroud.\nE deroù ar bloavezh 1903, e teu Jules Verne da vezañ prezidant esperantegourien Amiens. Difenn a rae ar yezh-se hag a oa evitañ "La clé d'une langue commune perdue dans la tour de Babel ne peut être refaite que par l'utilisation de l'espéranto". Ne echuo ket e oberenn, ar brouilhed a vo aozet en-dro gant e vab Michel, met an oberenn (L'Etonnante Aventure de la mission Barsac) a nac'ho an esperanteg... Padal, er skridoù adkavet diwezhatoc'h en defe an oberenn an titl Voyage d'étude lec'h ma kave an esperanteg ur plas bras. Unan eus an harozed, ar spiour, a lavar zoken : "L'esperanto est le plus sûr, le plus rapide véhicule de la civilisation."\nKlañv gant an diabet, Jules Verne a ya da Anaon d'ar 24 a viz Meurzh 1905 en Amiens, en e di, 44, boulouard Longueville (hiziv boulouard Jules Verne). Beziet eo bet Jules Verne e bered La Madeleine en Amiens. Meur a levr a vo embannet goude e varv gant e vab Michel Verne hag a gempenno darn eus skridoù e dad.\nE romantoù[kemmañ | kemmañ ar vammenn]\nMirdi Jules Verne e Naoned\nVoyage à reculons en Angleterre et en Écosse (1859)\nParis au XXe siècle (1863, embannet e 1994 nemetken)\nLes Forceurs de blocus(1865)\nL'Oncle Robinson (1870, embannet e 1991 nemetken)\nL'École des Robinsons (1881)\nL'Épave du Cynthia (1884, kenlabouret gant André Laurie)\nSans dessus dessous (1888)\nLe Château des Carpates (1889)\nL'Île à hélice (1893)\nUn drame en Livonie (1893, adlabouret e 1903 hag embannet e 1904)\nLe Village aérien (1896, embannet e 1901 dindan an anv La Grande Forêt)\nEn Magellanie (1897-1898, embannet gant mab Jules Verne dindan an anv Les Naufragés du « Jonathan »\nLe Secret de Wilhelm Storitz (1898, adlabouret e 1901 hag embannet e 1985 nemetken)\nLa Chasse au météore (1898, embannet e 1908)\nLe Volcan d'or (1899-1900, embannet e 1989 nemetken)\nAn dorrerion-vlokuz (Ar Gevnidenn 1, 2, 3, 4) diwar Les forceurs de blocus. Brezhoneg gant Meven Mordiern.\nBag ar Frankiz (An Here, 1992) diwar Les forceurs de blocus. Brezhoneg gant Meven Mordiern. Troidigezh nevesaet gant Martial Menard.\nAn Enezenn gevrinus - Lodenn 1 - Peñseidi an oabl. Brezhoneg gant Stefan Carpentier.\nAdtapet diwar « https://br.wikipedia.org/w/index.php?title=Jules_Verne&oldid=1912475 »\nKemmoù diwezhañ degaset d'ar bajenn-mañ d'an 5 Her 2021, da 19:47.


Eil quevren - An eil Chabistr - Wikimammenn\nEil quevren - An eil Chabistr\nYouen-Yan-Lois Derrien, 1779-1792 (?) (p. 84-88)\n◄ AR c’henta Chabistr. Var an necessite eus an Oræson An eil Chabistr. Eleac’h ma tisquezeur ar fæçon da ober meditation, ha da guenta d’en em lacat e presanç Doue, pehini eo ar poent quenta eus ar breparation An trede Chabistr. Var an invocation pehini eo an eil poent eus ar breparation ►\nEleac’h ma tisquezeur ar fæçon da ober meditation, ha da guenta d’en em lacat e presanç Doue, pehini eo ar pouent quenta eus ar breparation.\nMÆs ne ouzoc’h quet martese, Philotee, penaus e ranquer ober an oræson mental ; rac un dra eo ha n’er goar nemeur a dud en amser-mâ, siouaz ! ha rac-se me ya da bresanti deoc’h ur fæçon ver ha simpl d’e ober, o chortos ma c’hellot beza guell instruet dre al lectur eus a gals a levriou caer pere a so bet composet var ar sujet-se, ha dreist pep-tra dre an usaich hac an exerciç a reot hoc’h-unan eus ar veditation. Merca a ràn deoc’h da guenta ar breparation pehini a gonsist e daou bouent, peveus a re ar c’henta eo en em lacat e presanç Doue, hac an eil eo implori e assistanç. Evit en em lacat e presanç Doue, e proposàn peder moyen principal, peveus a re e c’hellot en em servichout er gommançamant.\nAr guenta moyen a gonsist en ur songeson hac en un application gre hac atantif var an oll bresanç a Zoue, da lavaret e, oc’h en em bersuadi penaus e ma Doue e peb-tra hac e peb leac’h ha ne deus andret na tra ebet er bed-mâ na d’ema presant ebarz gant guiryonez ; en hevelep-fæçon, ec’his ma quef al laboucet an ear ato p’eleac’h bennac e nigeont, evelse ive p’eleac’h bennac e zeomp, nac ema-oump, e quefomp Doue presant ato gueneomp peb-unan a oar ar virionez-mâ, hoguen peb-unan ne de quet attantif d’e c’hompren. Ar re zall, evit ha na velont ur Prinç, pehini a so presant dezo, ne lesont quet cousgoude, n’en em zalc’hont en ur respet bras, mar dint avertisset eus e bresanç ; mæs evit guir, abalamour n’er guelont quet, e c’hancounec’haont eas e ve presant ; hac oc’h e veza ancounec’heat, e collont c’hoaz eassoc’h ar respet hac ar reveranç evintàn. Allas, Philotee, ne vellomp quet Doue pehini a so presant deomp ; ha peguement bennâc ma hon avertis ar Feiz eus e bresanç cousgoude, ec’his n’er guelomp quet gant hon daoulagat, en ancounec’haomp alies, hac en em gomportomp neuse toudememes evel pa ve Doue pell diouzomp : rac, evidomp da c’houzout ervat penaus ema presant ato da bep-tra, quement a dal cousgoude evel pa n’er gouffemp quet, pa na sonjomp quet en drase. Ha rac-se abarz hon Oræson e rencomp atao applica hor speret da songeal gant un attantion vras penaus ema Doue presant oc’h hor guelet hac oc’h hor c’hlevet ; ar songeson gret-se eus a brefanç Doue oa a rea da Zavid lavaret ar c’homsou-mâ ; Mar pignan en Eê, o va Doue, c’hui a so eno ; mar disquennàn en Ifern, emaouc’h eno ivez. Hac evelse e tleont en em servichout eus a gomsou Jacob, pehini o veza guelet ar squeul sacr pehini a dize eus an andret ma edo bete an Eê, a lavaras , ô peguen terribl eo ar plaç-mâ, & guirionez Doue a so amâ, ha n’er gouien quet ; lavaret a falle dezàn, ne songe quet : rac ne alle quet ignori, na vise Doue eno hac e peb leac’h. Pa en em liquit eta da bidi Doue, o Philotee, e tleit lavaret a greis ho calon ha d’ho calon : ô va c’halon, va c’halon , ema Doue amâ e guiryonez.\nAn eil moyen d’en em lacat er bresanç sacr eus a Zoue, eo songeal, penaus ne de-ma quet Doue hepquen eleac’h ma emaouc’h, mæs ema choaz en ur fæçon particulier e gouelet ho calon ha diabarz ho speret, pe da hini e servich e bresanç divin da vuez ha da ene, o veza eno evel ar galon eus ho calon hac ar speret eus ho speret : rac ec’his ma en em guet hoc’h ene e quement corn so eus ho corf, o veza scuillet dreizàn oll, ha ma ra cousgoude e demeuranç particulier en ho calon ; dememes Doue peguement bennâc ma zeo presant da bep-tra, a so cousgoude presant d’ho speret en ur fæçon particulier ha special ; abalamour da se oa er galve David, Doue va c’halon, hac e lavarre Sant Paul, penaus e vevomp e Doue, e flachomp e Doue hac emaomp e Doue. O consideri eta ar viryonez-mâ, ec’h excitot en ho calon ur reveranç vras en andret Doue, pehini a so quer presant deoc’h.\nAn drede moyen d’en em lacat e presanç Doue, eo consideri hor Salver pehini en e humanite sacr a sell eus an Eê ouz quement den a so er bed, mæs particulieramant ouz ar Gristenyen, pere eo e vugale, ispicial ouz ar re a so en oræson, peveus a re e remerq an actionou hac ar gomportamant. Ne de quet un imagination simpl eo an dra-mâ, ur viryonez pur eo : rac peguement bennac n’er guelomp quet, cousgoude hor c’honsider ac’hano. Sant Stephan er guelas evelse pa oue Merzeryet : en hevelep-fæçon ma c’hellomp ervat lavaret gant ar Scritur ; chetu èn aont adren ar vuraill o sellet dre ar prenestou hac o lacat evez ouzin dre an dreillou.\nAr bedervet fæçon a gonsist oc’h en em servichout eus an imagination hepquen, oc’h en em represanti hor Salver en e humanite sacr evel pa ve en hor c’hichen, ec’his ma vezomp custum d’en em represanti hor mignonet ha da lavaret, me a sonch din e velàn hen-a-hen oc’h ober an dram’andra, semblantout a ra din e velet, pe un dra bennâc evelse. Hoguen mar be Sacramant an Auter presant eleac’h ma veac’h oc’h ober hoch Oræson, hounez a ve ur bresanç reel en effet ha non pas epquen en imagination ; rac ar speç hac an aparanç a vara a ve ec’his un tapisseri, pe adren hini e ve hor Salver realamant oc’h hor guelet hac oc’h hor c’honsideri, evit ha n’er guelomp eno en e furm propr. En em servichout a reor a unan bennâc eta eus ar peder moyen-mâ da lacat hoch ene e presanç Doue abarz antren en Oræson, ha ne de quet a propos deoc’h o implija oll assambles nemet-unan beveich hepquen, hac an drase brefamant ha simplamant.\nAdtapet diwar « https://br.wikisource.org/w/index.php?title=Eil_quevren_-_An_eil_Chabistr&oldid=122561 »\nKemm diwezhañ d'an 9 Eos 2018 da 09:41\nKemmoù diwezhañ degaset d'ar bajenn-mañ d'an 9 Eos 2018, da 09:41.


Quenta quevren - An trede Chabistr - Wikimammenn\nQuenta quevren - An trede Chabistr\nYouen-Yan-Lois Derrien, 1779-1792 (?) (p. 10-13)\n◄ An eil Chabistr. Ar vertuz hac an excellans eus an devotion An trede Chabistr. Penaus e c’happarchant an devotion ouz peb seurt vocation tud Ar pevare Chabistr. Penaus eo necesser caout ur C’honducteur pe un Directeur evit antren hac avanç en devotion ►\nPenaus ec’h apparchant an Devotion ouz peb seurt vocation tud.\nDOue, pa groueas ar Plant, a c’hourc’hemennas, ma tougfe peb hini anezo e frouez diouz e seurt ; evelse ivez e c’hourc’hemen d’ar Gristenien pere eo ar Plant beo eus e Ilis, ma tougint frouez a zevotion peb hini hervez e stad hac e vocation. An devotion a dle beza exercet en ur fæçon gant an Digentil, hac en ur fæçon all gant ar Païsant, en ur fæçon gant nep so servicher pe servicheres hac en ur fæçon all gant nep so mestr pe vestres, er fæçon-mâ gant nep so e priedelez hac er fæçon hont gant nep na d’e ma quet : hac ouzpen so, ret eo accommodi an exerciç eus an devotion diouz an nerz, diouz an afferou ha diouz an deveriou en deveus peb-unan.\nLivirit din, Philotee, hac en a ve apropos da nep en deveus tud da c’hoüarn ebarz er bed, choum er solitud evel ar Chartreuset pe an Ermitet ? Ha ma na falfe quet d’ar re a so e priedelez acquisita netra muguet ar Gabucinet ; ma falfe da un Artisan pe da ul Laboureur choum epad an deiz en Ilis evel ar religiuset ha ma teue ur C’hrec da zilesel ar sourci eus he famil hac eus he zieguez, pe ur servicheres da zilesel he servich evit tremen ar mintiniou hac ar pardaeziou het-a-het en oræson, ha ne ve quet hounnez un devotion ridicul hac un devotion direglet hac insuportabl ? Ar faut-se a erru cousgoude alies ; hac evel-se tud ar bed, pere ne zifarantont quet ar guir devotion diouz ar fals devotion eus ar re a sonch dezo beza devot, a zeu da vurmuri ha da vlam an devotion, pehini ne de quet caus d’an disurziou se na cals na nebeut.\nNon, Philotee, ne deus netra vouaz eus an devotion-se, peb-tra so vell anezi, ha mar mir ouz-unan bennâc na ra e zever hac e servich ervez e vocation hac e stad, certenamant nemet ur fals devotion nedeo. Ar venanen, eme Ariftod, a den he mel eus ar fleurachou, hep noasout dezo oc’h o lesell antier ha fresq evel ma int cafet ganti ; mæs ar guir devotion a ra c’hoaz guell : rac ouzpen na noas da nep seurt vocation na da nep seurt affer, e teu so quen d’o renta caeroc’h hac agreaploc’h. Peb seurt mein precius o veza tolet er mel a luguern mui a se peb-unan en e liou ; ha peb den ivez a zeu da veza cals agreaploc’h en e vocation hac en e stad pa en em ro d’an devotion : ar sourci eus ar famil a vez rentet pesiploc’h a se ? ar garantez etre ar priedou a vez sinceroc’h, ar mestr a vez servichet gant mui a fidelite, ha peb seurt occupation a vez cafet eassoc’h ha douçoc’h a se.\nUn errol eo ha memes un heresi fallout banissa ar vuez devot eus a douez ar Soudardet, eus a douez an Artisanet pe al Labourerien, hac eus a douez an dud demezet. Guir eo, Philotee, penaus en seurt vocationou-se ne aller quet exerci an devotion pehini ne gonsist nemet o contempli, ha ne de propr nemet d’ar Venec’h ha d’al Leaneset ; hoguen beza ez eus devotionou all, hac a so propr evit perfectioni ar re so er bed o veva : Abraham, Isaac, Jacob, David , Job, Tobias, Sara, Rebecca, ha Judith, a ro testeni a quememâ el Lesen ancien ; hac el Lesen nevez Sant Joseph, Lydia, ha St. Crêpin a oue devot ha parfet meurbet en o bouticlou : Santes Anna, Santes Martha, Santes Monica, Aquila, Priscilla, a oue devot ha parfet en o ziegueziou : Cornelius , Sant Sebastien, Sant Mauriç, a oue devot ha parfet en armeou ; Constantin, Helena, Sant Lois a oue devot bras ivez en o Falesiou.\nAdtapet diwar « https://br.wikisource.org/w/index.php?title=Quenta_quevren_-_An_trede_Chabistr&oldid=118673 »\nKemmoù diwezhañ degaset d'ar bajenn-mañ d'an 8 Eos 2018, da 14:37.


Saint-Charles-de-Percy - Wikipedia\n48° 55′ 31″ Norzh\n0° 47′ 15″ Kornôg / 48.925278, -0.7875\nbihanañ 134 m — brasañ 245 m\nSaint-Charles-de-Percy a zo ur gêriadenn hag ur gumun eus departamant Calvados e Bro-C'hall.\n8 Emdroadur ar boblañs 1962-2011\nAr sant Charles enoret amañ a vefe Charlemagne (Karl Veur) kentoc'h evit Charles Borromée . Diwar an anv romanek Persius  e teu Percy, anv an tiegezh aotrouion, bet kemeret ar gemened gante e-pad Brezel Kant Vloaz .\nE 1778 e c'houlennas Charles-François Marie, aotrou Percy, digant eskob Bayeux ma voe krouet parrez Saint-Charles diwar ur c'hard eus parrez Montchamp, pezh a voe graet. Ar roue a roas dezhañ an aotre da lakaat sevel un iliz ha da grouiñ ur vered e-tal e gastell .\nE-pad ar Goñvañsion e voe kemmet anv ar gumun, anvet e voe Montchamp-le-Petit e-lec'h Saint-Charles-de-Montchamp .\n1853: ar gumun a voe anvet Saint-Charles-de-Percy, miret he deus an anv-mañ betek bremañ .\nEil brezel-bed, Emgann Normandi, 1944: mervel a reas seitek den nann soudard e Saint-Charles-de-Percy, c'hwezek anezhe, pemp bugel ha div blac'h yaouank en o mesk, a voe lazhet pa voe bombezet ha mindrailhet ar gumun d'an 8 a viz Gouere, un den all a voe lazhet d'ar 4 a viz Eost gant ur vombezadeg ; d'an 2 a viz Eost e gouloù-deiz e voe krogadoù dirak Saint-Charles-de-Percy etre ar 2nd Armoured Reconnaissance Battalion Welsh Guards ha tankoù an 9vet SS-Panzer-Division Hohenstaufen. Pa teuas an noz e c'hellas ar 3rd Battalion Irish Guards degouezhout er vourc'h ha chom enni. Dieubet e voe ar gumun d'an 3 a viz Eost .\nIliz katolik Sant Charlez, 1778 , rummet .\nAr c'hastell, XVIIIvet kantved.\nBered ar C'hommonwealth: Saint-Charles-de-Percy War Cemetery:\nKanada 7 (2 anezhe chomet dianav)\nRouantelezh-Unanet 800 (104 anezhe chomet dianav)\nDianav penn-da-benn 1\nMervel a rejont e-pad an Eil brezel-bed, ul lodenn vat anezhe e-pad Emgann Normandi, enni e voe dastumet korfoù marv bet kavet e meur a dachenn-emgann e Normandi .\nUr blakenn da enoriñ ar Guards Division, dieuberion ar gumun, ouzh monumant ar re varv, hag ur monumant d'ar memes re, er vourc'h.\nE Saint-Charles-de-Percy emañ sez sokial an embregerezh dezougen dafar Rivière, bet savet e 1987 gant Denis Rivière.\nHere 2005 Kerzu 2015 Jacques Desormeau-Bedot  digostezenn Retredad\n1971 2005 Michel Leteinturier digostezenn Kouer\n↑ René Lepelley, Dictionnaire étymologique des noms de communes de Normandie, Embannadurioù Charles Corlet, Condé-sur-Noireau, Bro-C'hall,1996, ISBN 2-95480-455-4, pajennoù 195 ha 196\n↑ Le patrimoine des communes du Calvados, Levrenn 2, Embannadurioù Flohic, Meurzh 2001, Pariz, Bro-C'hall, ISBN 2-84234-111-2, pajenn 1638\n↑ PA00111660, Diellaoueg Mérimée\n↑ Fichenn kumun Saint-Charles-de-Percy, Cassini-EHESS\n↑ Arcisse de Caumont, Statistique monumentale du Calvados, Arrondissements de Vire et de Bayeux, Embannadurioù Hardel, Caen, 1857, Levrenn 3, pajenn 61\n↑ Cimetière Britannique de Saint Charles Percy - canton de Vassy\n↑ Lec'hienn an embregerezh Rivière\nAdtapet diwar « https://br.wikipedia.org/w/index.php?title=Saint-Charles-de-Percy&oldid=1860739 »\nKemmoù diwezhañ degaset d'ar bajenn-mañ d'an 5 Gen 2020, da 18:03.


Justin Bieber, pe Justin Drew Bieber hervez e wir anv, ganet d'ar 1añ a viz Meurzh 1994 e Stratford en Ontario (Kanada), zo ur c'haner pop ha R&B. Pa oa yaouankik en doa kroget da redek e reuz war Youtube, e-lec'h e oa bet kavet gant Scooter Braun, e wazour. Ar c'haner Usher en deus produet albomoù Justin Bieber. E albom kentañ MY WORLD, a zo bet gwerzhet muioc'h eget pevar milion a skouerennoù anezhañ. Seniñ a ra trompilh, piano, gitar, ha taboulinoù. Anavezet eo abalamour d'e vouezh ha d'e ampartiz da zañsal. Rolloù bihan en deus bet ivez e heuliadoù filmoù.\nJustin Bieber e 2015.\nE vuhez skoliadAozañ\nAbaoe 2007 en deus harzet Justin Bieber gant ar skol evit ober troiadoù e-barzh ar bed. Ur c'helenner a heul anezhañ e-barzh e droiadoù evit kenderc'hel da studiañ.\nEñ zo bet intereset yaouank-tre gant ar muzik pa ne oa ket sonerien e gerent. Desket en deus seniñ gitar, piano, ha trompilh dhezañ e-unan. Met evit deskiñ seniñ taboulinoù en doa bet da heuliañ kentelioù. Morse n'en deus heuliet kentelioù kanañ. Da 12 vloaz en doa lakaet e anv en ur genstrivadeg lec'hel. E vamm he doa embannet ur video war Youtube, evit e familh hag o mignoned. Scooter Braun, e wazour da zont, en doa dizoloet ar video ha dibabet da gas anezhañ gantañ da Atlanta. Eno en deus Justin Bieber kejet gant ar c'haner sonaozour Usher. En un doare ofisiel en doa sinet ur c'hevrat gant an ti-pladennoù Island Records e 2008. Embannet en doa e ganaouenn gentañ, One Time, d'ar 7 a viz gouere 2009. E albom kentañ, My World, a zo embannet d'ar 17 a viz Du er Stadoù-Unanet, e-lec'h e vo e penn ar gwerzhioù. Skrivet en deus daou albom, hag enrollet seizh klip video. Kaset en doa troiadoù er Stadoù-Unanet e 2010, goude bezañ graet lodenn gentañ sonadegoù ar ganerez Taillor Swifft. Daoust d'e red micherel berr, en deus resevet kalz prizioù : Teen Choice Awards 2010, MTV Europe Music Awards 2010.\nLudresadenn eus Justin Bieber, alies e vez goapaet an den.\nAdtapet diwar « https://br.wikipedia.org/w/index.php?title=Justin_Bieber&oldid=1822392 »


E skeud ar gorzenn\nUn istor a feiz\nEr 6vet kantved en em gavas ar manac’h kembreat Tual dre vor e Nant Treger. Sevel a reas ur manati, ha diwar al lec’h-se e voe diazezet Landreger, anezhi ur gêr troet war an douar hag ar mor war un dro, ha war ar relijion. Lakaet e voe Tual da eskob ha dont a reas da vezañ unan eus sent diazezerien Breizh. Gant-se eo Landreger unan eus 7 ehan ar pirc’hirinaj. Adalek ar 14vet kantved e voe roet ton da gaerded ar gêr gant artizaned ha labourerien war dachenn an arz hag a oa bet desachet etrezek enni. Tapet e voe lañs gant ar moullerezh hag ar c’henwerzh dre vor. Skrivet eo an istor-se er mein !\nUr gêr da awenañ ar skrivagnerien\nKuilhet eo Landreger en un aber a sav al lanv betek enni. P’en em gaver eno e vezer bamet ha gant ar c’hoant d’anaout gwelloc’h ar gêr-se. Gant an tiez o frammoù-koad a zo er "gêr neuziet-kaer"-se e vezer lakaet da splujañ e-barzh aergelc’h Landreger ar 15vet ha 16vet kantved, d’ar mare ma rae berzh. War blasenn ar Martred, e straed Renan pe e banell Sant Erwan ez eus bannoù-koad ha korbelloù hag a ra d’ar selloù sevel war-zu tiez miret o stumm gwechall ganto. E-touez an tiez-se ez eus unan hag a zo brudet dreist ar re all : hini ar skrivagner ha prederour Ernest Renan, a zo bet adsavet e vurev-studi.\nUr bravig, dantelez maen en-dro dezhañ\nA-us an toennoù e weler korzenn dantelezet an iliz-veur, 63 m dezhi. E penn kentañ an 12vet kantved e oa bet savet iliz-veur Sant Tual, unan eus ar gaerañ e Breizh, diouzh ar c’hiz c’hotek. Goude bezañ gwelet he forchedoù fin e c’hallit bamiñ dirak ur gador-sarmon kizellet penn-da-benn warni tresoù bleunioù, al loenetaer souezhus engravet er c’hadourioù-kloz a zo er c’heur, ha bez sant Erwan.\nEus an eskob d’an alvokad\nBrudet eo Landreger war dachenn ar relijion gras da sant Tual koulz ha gras da sant Erwan. Ganet e oa ar barner Erwan Helori er Vinic’hi e 1253. Deuet eo da vezañ patrom ar Vretoned hag an alvokaded goude bezañ diskouezet, o tifenn an dud paour ha munud, e oa-eñ un den just ha reizh. Bodet e vez ur bern tud fidel evit pardon bras sant Erwan, d’an trede sulvezh a viz Mae.\nUr gorzenn iliz paeet gant « kartoù » ?\nFichet eo korzenn an iliz-veur gant tresoù kizellet diwar skouer ar re a gaver war ar c’hartoù evit c’hoari, kement-se abalamour ma oa bet sikouret paeañ anezhi gant arc’hant rastellet gant al lotirioù e Pariz.


15 vloaz hep brezhoneg ! | YA! Keleier e brezhoneg - kazetenn sizhuniek enlinenn\nKeleier » A-nevez » 15 vloaz hep brezhoneg !\n15 vloaz hep brezhoneg !\n17 / 04 / 2017 | A-nevez, Keleier Breizh | Commentaires fermés sur 15 vloaz hep brezhoneg !\nGoude m’o dije lidet ar Prizioù o 20 vloaz e Lannuon e “lide” brezhonegerien Sant-Nazer o 15 bloaz hep brezhoneg er skinwel bublik, da geñver o 7vet emgav bloaziek er bar Hu’lo e karter Sant Mark.\nE miz Gwengolo 2002, a-daol trumm, hep bezañ bet kemennet a-raok, e voe diskroget end-eeun gant an abadennoù brezhoneg war France 3 PdL .\nHiziv c’hoazh e arguzenn France-Télévisions gant an niver re izel a vrezhonegerien en departamant, nebeutoc’h eget 1 % ar poblañs, ar memes niver hag en Il-ha-Gwilun mui-pe-vui.\nN’eus kudenn ebet, hervez France-Télévisions rak an hini a fell dezhañ sellout ouzh an abadennoù brezhonek a c’hell en ober a-drugarez d’ar skinwel dre internet, e Liger-Atlantel kenkoulz hag e pep lec’h er bed !\nN’eo ket dister\nKoulskoude n’emañ ket Liger-Atlantel a-dreñv a-fet brezhoneg. Deuet eo Naoned da vezañ ar gêr meur e Breizh evit deskiñ brezhoneg d’ an dud deuet. Eno e kaver ar skol Diwan vrasañ hag ar skolaj Diwan nemetañ e Breizh-Uhel. 33 % eus annezidi Liger-Atlantel a vev en ur gumun sinet ganti karta “Ya d’ar brezhoneg” pa vez 24 % en Il-ha-Gwilun ha 18 % e Aodoù-an-Arvor. Ar skolioù Diwan o deus graet muioc’h eget daougementiñ niver o skolidi abaoe m’eo bet diskroget ar brezhoneg deus ar skinwel.\nOuzhpenn distro an abadennoù brezhonek er skinwel e c’houlenn brezhonegerien Sant-Nazer abaoe 3 bloaz e vefe aozet lid ar Prizioù e Sant-Nazer, da lâret eo evit ar wech kentañ e Liger-Atlantel.\nE 2016 e voe nac’het abalamour d’an dilennadegoù rannvroel bet dalc’het e fin 2015. E 2017 e voe nac’het abalamour d’an 20vet deiz-ha-bloaz a zlefe degouezhout e Lannuon evel e 97. Hag e 2018 ? Den ebet ne oar evit poent !\nAr bloaz-mañ eo deuet Annaig Cotonnec, kuzulierez departamant e Sant-Nazer, d’an emvod e Sant- Mark evit harpañ ar vrezhonegerien ha kadarnaat e labour ar c’huzul-departamant evit kas war-raok ar goulenn en un doare efedusoc’h eget biskoazh.\nEmichañs e vo kreñvoc’h mouezh ar vrezhonegerien hag hi klevet gwelloc’h adalek bremañ !\nBrezhonegerien Sant Nazer dirak tavarn Hu’lo


Hent Sant-Jakez (galaksienn) - Wikipedia\nHent-sant-Jakez pe c'hoazh Karront-sant-Jakez eo anv ar c'halaksienn m'emañ koskoriad an Heol (hag an Douar). Gallout a reer gwelet ul lodenn anezhi pa ne vez ket goloet an oabl ha pa vez bihan ar gouleier, en trovanoù peurgetket, dindan stumm ur vandenn sklaeroc'h en oabl diouzh an noz. Abalamour m'emaomp enni, war he lez da vezañ resisoc'h ez eo diaes goût petore stumm he deus d'ar just. Gouzout a reer avat ez eo heñvel a-walc'h ouzh galaksienn Andromeda. Ur c'halaksienn droellennek eo eta, met diaes eo goût hag eñ ez eo ur c'halaksienn droellennek ordinal pe ur c'halaksienn droellennek sparlet, rak bout a ra en he c'hreiz ur varrenn vihan dizoloet e 1991. Diaes eo ivez gouzout peseurt troellenn eo (a, b pe c hervez derez digoradur ar brec'hioù) peogwir ne c'haller ket gwelet hor galaksienn diouzh an diavaez. Arguzennoù disheñvel a bouez evit brec'hioù kentoc'h serret (b) pe kentoc'h digor (c). Termenet eo eta evel ur c'halaksienn eus ar seurt S(B)bc.\nStumm ur bladenn he deus dre vras, dezhi 25 000 parsek treuzkiz gant ur voull er c'hreiz, kelc'hiet e-unan gant ur rodenn sferek 30 kiloparsek treuzkiz, rouesoc'h ar stered enni. War-dro 140 miliard a stered zo enni, an heol en o mesk. He zolz a vefe meur a kantad miliard a dolzioù Heol.\nNe veze roet an anv « Hent-Sant-Jakez » nemet d'al lodenn eus hor galaksienn a c'haller gwelet gant an daoulagad da gentañ,ar vandenn arwenn-se a weler en oabl diouzh an noz hag zo treset gant pladenn ar c'halaksienn, met implijet e vez bremañ da envel holl hor galaksienn.\nAdtapet diwar « https://br.wikipedia.org/w/index.php?title=Hent_Sant-Jakez_(galaksienn)&oldid=1989074 »\nKemm diwezhañ d'an 27 Ebr 2022 da 16:06\nKemmoù diwezhañ degaset d'ar bajenn-mañ d'an 27 Ebr 2022, da 16:06.


Enseignement - Ofis Publik ar Brezhoneg\nKelenn ar brezhoneg zo unan eus an oberoù pennañ da seveniñ evit delc'her ar yezh en amzer-da-zont. Ul lodenn vat eus obererezhioù an Ofis Publik a ya da frammañ ha da reiñ lañs d'an doareoù da dreuzkas ar brezhoneg er skolioù.\nAr c'helenn brezhoneg er gwir\nEmglev Stad-Rannvro 2015-2020\nKavit ho skol gant al lusker enklask\nKavit ho skol divyezhek war ur gartenn etreoberiat\nSkolajoù ha liseoù gant hentadoù divyezhek\nKartenn skolajoù ha liseoù - danvez dibab ha Yezh vev\nMont da gelenner\nEvit sellet ouzh ar skridoù lezennel ha reolennadurel a bled gant ar brezhoneg, klikit amañ.\nAmañ e c'hellit pellgargañ an emglev sinet etre ar Stad ha Rannvro Breizh evit ar prantad 2015-2020. Diouzh an emglev-se eo aozet diorren kinnig ar c'helenn divyezhek diouzh kartenn ar poloù (da bellgargañ amañ) a zo nevesaet bep 2 vloaz.\nRummad An holl Bugaligoù Tañva SoubañEkomirdiEkomirdiEkomirdiMirdiDanvez dibab Skolaj publik Skolaj katolik Lise publik Lise katolikKelenn divyezhek Skolioù kentañ derez Diwan Publik Katolik Skolioù eil derez Diwan Publik KatolikKelenn d'an oadourien Kentelioù sizhuniek Stummadurioù hir Stajoù berr Bodadoù-komz Kentelioù e-maez eus Breizh Ar brezhoneg er bed a-bezh Kentelioù a-bell Kentelioù a-benn (hironet)Yaouankiz Kreizenn-dudi Kreizenn-vakañsoù\nEvit pellgargañ roll ar skolioù divyezhek dre gumun ha dre zepartamant, ennañ chomlec'h, niverenn bellgomz ha posteler pep skol, klikit amañ.\nEmdroadur an niver a skolidi divyezhek abaoe 1977\nBez' ez eus meur a zoare da zeskiñ brezhoneg hag a glot gant ezhommoù difer ha tud disheñvel. Er penn a-raok emañ ar c'helenn divyezhek galleg-brezhoneg, a c'haller gantañ stummañ brezhonegerien da vat. Sellet a ra ouzh muioc'h eget 18.000 skoliad e-barzh 180 kumun ha 570 skol. Abaoe digoradur al lec'hienn divyezhek kentañ, ouzhpenn 30 vloaz zo, eo aet war greskiñ kalz hag en un doare dibaouez, koulz a-fet niver ar skolidi hag evit a sell ouzh en em ledañ er vro. Stankoc'h-stank eo rouedad ar c'humunioù a zo ul lec'hienn divyezhek enno d'an nebeutañ.\nTri hentad divyezhek zo : ar skolioù dre soubidigezh Diwan, klasoù divyezhek an deskadurezh publik ha re an deskadurezh katolik.\nGant Diwan e oa bet digoret ar skol-vamm gentañ e 1977. Un hentad hep e bar eo rak ober a ra gant ar soubidigezh a oa bet diazezet gant ar skolioù gallek e Kebek : er skol e vez lakaet ar vugale da soubañ en un endro brezhonek a zo mat evit aesaat dezho komz ar yezh en ur mod naturel.\nAbaoe 1982 ez eus klasoù divyezhek e skolioù an Deskadurezh-Stad. Kelennet e vez e brezhoneg hag e galleg hanter-ouzh-hanter. Ar Rektorelezh hag an OPAB a labour diouzh ur protokol digeriñ evit sevel hentadoù divyezhek nevez er 1añ derez publik.\nMuioc'h-mui a dud a laka o bugale en hentadoù divyezhek pa zeuont da gompren e roer evel-se ar pep gwellañ dezho evit ober berzh en o buhez diwezhatoc'h. Ma fell deoc'h gouzout hiroc'h war perzhioù mat an divyezhegezh er skol e c'hallit lenn ar blaketenn-mañ.\nAr skolidi eus ar 1añ hag an eil derez ha n'emaint ket en un hentad divyezhek a c'hall deskiñ brezhoneg e daou zoare : an tañva hag ar c'hentelioù war zibab. Er bloavezh 2019/2020 e oa enskrivet tost da 12 000 skoliad evit unan eus an daou zoare-se da zeskiñ brezhoneg, eus ar skol-vamm betek al lise.\nHiziv an deiz e c'haller kaout un tañva eus ar brezhoneg e-barzh tost ur c'hard eus ar skolioù publik e Penn-ar-Bed.\n% a skolidi e skolioù-mamm publik Penn-ar-Bed\n8 000 skoliad o devez un tañva eus ar brezhoneg da-geñver ar stignad lañset gant Kuzul-departamant Penn-ar-Bed skoazellet gant Kuzul-rannvro Breizh, da lavaret eo tost ur c'hard eus ar skolidi a zo en hentad unyezhek er 1añ derez en deskadurezh publik. Mont a ra an tañva-se d'ober ul lodenn eus raktres ar skol. Gant an tañva-se e kinniger d'ar skolidi n'emaint ket en hentadoù divyezhek kejañ ouzh ar brezhoneg evit ar wech kentañ. Diouzh ar skolioù e pad kement-se etre 1 eur ha 2 eur bep sizhun. Roet e vez un tañva eus ar brezhoneg gant kanaouennoù, rimodelloù, c'hoarioù hag ivez diazezoù ar yezh.\nTizhet e vez war-dro 4 000 skoliad gant ar c'hentelioù da zibab.\nGant ar gartenn amañ dindan e c'hellot kavout ar skolajoù hag al liseoù da zeskiñ brezhoneg. Er skolaj e c'haller kinnig etre 1 ha 2 eur bep sizhun, eus ar 6vet betek an 3e klas. Studiet e vez ar yezh hag ar sevenadur ivez. Er 4e hag en 3e e c'haller kaout kentelioù etre 1 ha 3 eur ar sizhun, evel Yezh Vev 2 (LV2) pe danvez dibab. El lise e c'haller dibab brezhoneg evel Yezh Vev 2 pe Yezh Vev eus an eilvet betek ar c'hlas termen. Gallout a reer lakaat ar brezhoneg da gontañ evit ar breved hag ar vachelouriezh. Evit gouzout hiroc'h war ar c'hentelioù war zibab sellit ouzh ar blegfollenn-mañ. Pa ne vez ket kinniget kentelioù brezhonek e skolaj pe lise ho kornad e c'hallit goulenn un disdalc'h evit mont d'ur skol all.\nPellgargit amañ ar blegfollenn savet gant OPAB hag ar Rektorelezh\nBep bloaz e kresk an niver a gelennerien vrezhonek\nEvit kregiñ gant e vicher evel kelenner divyezhek\nMat eo gouzout ez eus Masterioù arbennikaet war ar c’helenn divyezhek e EBUKed Breizh evit ar publik, e Kelenn evit Diwan hag en EUSGeK evit ar prevez.\n“Skoazell” zo ur yalc’had roet gant Kuzul-Rannvro Breizh da skoazellañ ar re a laka o anv en ur Master “Deskadurezh divyezhek”. Tu zo da gaout ur sikour 4000 euro evit bloavezh kentañ an M1. En eskemm d'ar sikour-se e rankot lakaat hoc’h anv da dremen d’ar genstrivadeg hag ur wezh tapet anezhi e kelennot en ur skol divyezhek e-pad 5 bloaz da nebeutañ.\n“Desk/Kelenn” zo ur mod all da vezañ skoazellet. Yalc’hadoù eo evit an danvez kelennerien a heuilh ur stummadur (rakvicherel pe vicherel) ha d’ar gelennerien a ya da heuliañ stajoù da zeskiñ brezhoneg pe da wellaat ar yezh. Betek 3000 euro a c’hall bezañ roet gant Kuzul-rannvro Breizh, kuzul-departamant Penn-ar-Bed hag hini ar Mor-Bihan. Evit lakaat hoc’h anv, kit e darempred gant an Ofis Publik.\nTi-Embann ar Skolioù zo ur skourr eus KRDK Breizh. Karget eo da sevel ha da embann an dafar pedagogel rekis evit kelenn ar brezhoneg pe e brezhoneg. Ul lec'hienn internet zo evit pellgargañ pe urzhiañ dafar-kelenn.\nBlogoù pedagogel :\n• Kostimatisto : ur blog ennañ dafar ha preder pedagogel evit kelennerien ar c'hentañ derez.\n• Webklas : dafar kelenn eus ar skol-vamm betek ar skolaj.


Galley Bay Heights, Saint John's, AG, 04 - Luxury Real Estate Listings for Rent - Mansion Global\nGalley Bay Heights, Saint John's\nSaint John's, 04, AGGalley Bay Heights\nA substantial and wo nderfully pri v at e positioned villa s e t w ithin the p r e sti gi o us Gall e y B a y g at ed e stat e, Villa K a thleen en c a p sul at es the Ca r ibbean Sea f r o m ev e r y r oo m. C o n s t r uc t ed f r o m l oc al, h o n e y co l o u r ed sto ne and per f ectly situ at ed w ithin its ow n t wo -a c r e manicu r ed g a r dens, this lu x uri o us villa o ﬀ e r s six bed r oo ms and six b a th r oo ms, all w ith bal co nies o r t er r a c e.\nGue s ts c an enj o y the ma n y a m en iti es th a t this e xpansi v e 14,000 squa r e f oo t h o me has t o o ﬀ e r , including its v e r y ow n ﬂ oo d-lit cha m pi o nship si z ed t ennis co urt and infinity ed g ed p oo l and ja c uzzi. A palm t r ee lined b o cce co urt al o ng w ith an o utside ba r , g a z ebo and la r g e m oo d-lit t er r a c e p r o vide the per f ect pla c e t o wat ch the sun g o d ow n and enj o y the ma g niﬁce n t vi ew s ov er F o rt B a r rin g to n and Deep B a y .\nThe villa is per f ectly app o i nt ed th r o ugh o ut w ith high v aul t ed ceilings, ﬂ oo r t o c eiling w ind ow s and a s oft blend o f a n a tu r al palette w ith a splash o f tu r qu o ise and go lds i nt e r spe r sed. The villa p r o vides ma n y a r eas t o r el a x b o th ind oo r s and o ut w ith a la r g e o pen planned living r oo m, tv r oo m and ind oo r dining.\nA sepa r at e adja c e n t co nse r v ato r y leads ont o a co urt y a r d w ith further c an o pied se ati ng and a p o r t able ba r . W e s t f a c ing ov er Gall e y B a y is an o utside cov e r ed dining a r ea w ith further se ati ng t o enj o y a p r e-dinner drink. The la r g e p oo l deck o ﬀ e r s r el a xing sun l o un g e r s, a m o dern d a y -bed and d o uble ha m m o ck as w ell as a se co nda r y i n )m at e l ow er st one-p a v ed p ati o w ith additi o nal se ati n g .


Kaozeadenn Implijer:Teñsor Jambou - Wikipedia\nKaozeadenn Implijer:Teñsor Jambou\nSalud, Teñsor Jambou, Un degemer c'hwek a roomp dit war ar Wikipedia e brezhoneg\nDemat, Teñsor Jambou. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\nDonemat dit e Wikipedia. A galon, VIGNERON 19 Ebr 2011 da 08:15 (UTC)[respont]\nTrugarez dit VIGNERON. Plijadur ha traoù talvoudus a vo amañ, sur!--Teñsor Jambou 23 Ebr 2011 da 15:27 (UTC)[respont]\nHervez ar reolennoù boas e skriver Loeiz ar Floc'h. Sede perak em eus graet un tamm kempenn. A galon. Bianchi-Bihan 25 Ebr 2011 da 17:51 (UTC)[respont]\nTrugarez dit. A galon. --Teñsor Jambou 25 Ebr 2011 da 21:00 (UTC)[respont]\nN'ouzon ket petra a soñjez, met me gred n'eo ket sklaer a-walc'h pa skrivez "dremmwel (strollad)" : sklaeroc'h e vije "dremmwel (sonerien)". Marteze e vevez e metoù ar sonerien, met strolladoù all a bep seurt zo, strolladoù politikel zo ivez, hag o deus implijet ar ger e yezhoù all, hag a c'hallfe implij ar ger e brezhoneg kenkoulz all. Met un ali n'eo ken. Bianchi-Bihan 27 Ebr 2011 da 08:49 (UTC)[respont]\nA-du ganit! Graet em boa evel ar re all (pe unan all) e Rummad:Strolladoù sonerien Breizh. Ha trugarez dit evit bezañ klokaet ar bajenn disheñvelout. --Teñsor Jambou 27 Ebr 2011 da 09:31 (UTC)[respont]\nMat tre sevel ur pennad beuz. Ma vez traoù da wellaat e vo gwelet goude. Bianchi-Bihan 28 Ebr 2011 da 12:47 (UTC)[respont]\nWikipedia:Lammit dreist ar reolennoù\n2 Bro gozh ma zadoù\n3 Patromoù Infobox\n5 Image description\n7 Tro Bro-C'hall war varc'h-houarn\n8 Richard Burton\n9 Breiz Ha Rock\n11 Liammoù etrewiki\n13 Impressionisme, Impressioniste, Postimpressionnisme\n14 Roger Hanin\n15 Jean-Paul Gaultier\n16 Mace (anv)\n18 Au coeur du mensonge\n19 Traduction en breton\n20 Auguste René Marie Dubourg\n21 Kristin Scott Thomas\n23 Chambord (Loir-et-Cher)\n24 E, EN\n25 er c'hanton\n26 Maesaer alaman\n28 Seule... mais pas trop !\n29 Your feedback matters: Final reminder to take the global Wikimedia survey\n30 Reizh ar stêrioù\n31 Rummad:Stêrioù Sveden\n32 You are invited!\n33 Comme un p'tit coquelicot\n34 Marcel Mouloudji\n35 Boudeuse (1766)\nAdkasoù[kemmañ ar vammenn]\nMat-tre da labour. Deski~dre ober , n'eus ket gwelloc'h. Sell petra am eus graet gant Beuz-an-diaoul. Kement-se a vez graet gant ar bir zo troet war an tu dehoù e-kichen ar ger ensoc'hañ. Bianchi-Bihan 30 Ebr 2011 da 16:02 (UTC)[respont]\nMersi dit. Kompren a ran. --Teñsor Jambou 30 Ebr 2011 da 17:04 (UTC)[respont]\nOber 'rez gant "violoñser". Me gred din 'vez graet gant biolin ha bioliner e meur a bennad er wikipedia. Bianchi-Bihan 30 Ebr 2011 da 16:08 (UTC)[respont]\nMersi dit.--Teñsor Jambou 30 Ebr 2011 da 17:04 (UTC)[respont]\nMe gred zo un dra bennak a-dreuz gant un auto de fé e Bulad e pajenn an tantad. Bianchi-Bihan 10 Mae 2011 da 11:52 (UTC)[respont]\nMersi dit. Skrivet em eus Gwelout ivez auto de fé.--Teñsor Jambou 11 Mae 2011 da 10:04 (UTC)[respont]\nNozvezh war ar Menez Moal a vije gwelloc'h. Kalz menezioù zo anvet Menez Moal. Bianchi-Bihan 11 Mae 2011 da 11:12 (UTC)[respont]\nMersi dit. Etre "Menez Are" hag "Ar Menez Du" e oa diaes dibab.--Teñsor Jambou 11 Mae 2011 da 11:18 (UTC)[respont]\nMenez Are zo un tamm disheñvel. Met pa vez un anv-gwan e vez lakaet ar ger-mell gant menezioù, stêrioù, morioù: ar Mor Ruz, ar Menez Du...\nMersi dit.--Teñsor Jambou 11 Mae 2011 da 11:41 (UTC)[respont]\nBro gozh ma zadoù[kemmañ ar vammenn]\nAr brezel a zo war pennad Bro gozh ma zadoù war ar wikipedia gallek. Kit da reiñ un tamm sikour mar plij, mallus eo! Trugarez!--Arko 16 Mae 2011 da 15:05 (UTC)[respont]\nMersi dit. N'on nemet un deskardez, siwazh. :D N'hellan na sikour na reiñ alioù. Klask a ran kemer perzh ha deskiñ traoù amañ e-kichen ma foelladennoù Skol Ober, netra ken. Kalon vat dit! --Teñsor Jambou 16 Mae 2011 da 16:15 (UTC)[respont]\ndispar da bennad Fréhel: gwelout a ri ivez Suzy Solidor, ha re all\n. Bianchi-Bihan 25 Mae 2011 da 17:07 (UTC)[respont]\nMersi dit. --Teñsor Jambou 26 Mae 2011 da 10:47 (UTC)[respont]\nPatromoù Infobox[kemmañ ar vammenn]\nNe c'heller ket gwelout tarzh ur patrom er bajenn pa implijer <includeonly>. Gallout a ri klask dre lemel <includeonly> hag e c'helli gwelout traoù aze. Evit ma vefe naet an traoù n'eo ket dav d'an tarzh bezañ gwelet. Setu perak eo mat sevel ar bajenn Patrom:Infobox Tud/teuliadur (hevelep hini hagPatrom:Infobox Skiantour/teuliadur evit ar patrom infobox skiantour) evit sikour an dud da implij ar patrom en un doare dereat. Gwelout Patrom:Infobox evit deskiñ penaos labourat gantañ.--Gwendal 31 Mae 2011 da 08:07 (UTC)[respont]\nMersi dit. Un tamm gwelloc'h eo bremañ. --Teñsor Jambou 31 Mae 2011 da 10:09 (UTC)[respont]\nanaout a rez fr:Bisclavret? Bianchi-Bihan 1 Mez 2011 da 16:46 (UTC)[respont]\nNe raen ket. Lakaet eo bet er bajenn. Mersi dit. --Teñsor Jambou 1 Mez 2011 da 17:12 (UTC)[respont]\nun tamm istor sorserezh amañ: Margherita Aldobrandini Bianchi-Bihan 13 Mez 2011 da 17:35 (UTC)[respont]\nFotoioù[kemmañ ar vammenn]\nNoz vat deoc'h, Penaos lakaat ur foto en ur restr amañ? Sevel ur bajenn "Restr:anv.jpg" ha goude-se?--Teñsor Jambou 24 Mez 2011 da 20:13 (UTC)[respont]\nSell ouzh ar skeudenn-mañ:\na) gant "thumb|"\nb) hep thumb|" Bianchi-Bihan 24 Mez 2011 da 23:48 (UTC)[respont]\nMersi dit. Ret eo lakaat ar foto da gentañ war wikipedia commons neuze. --Teñsor Jambou 25 Mez 2011 da 09:01 (UTC)[respont]\nSede penaos e ran : enrollañ ar skeudenn em urzhiataer, skrivañ pezh zo ret, evel a-us, hag ober goude hervez pezh vo goulet. COMMONS N4IMPLIJAN KET, n'ouzon jet ober, n'em eus ket graet gwech ebet. Bianchi-Bihan 25 Mez 2011 da 09:14 (UTC)[respont]\nGwelloc'h da implij Commons met n’eo ket ret. Evidon e aesoc’h da lak ur fotoioù war Commons gant Special:UploadWizard (tout zo skrivet) met kustumet on abaoe pell.\nA-wezhioù zo tud eus Commons un tamm re strizh gant an aotre-implijout ha titouroù a bep seurt. Da nebeutan, ret eo bezañ sklaer eus pelec’h e teu ar foto ha lak ur rummad e saozneg (siwazh…).\nCdlt, VIGNERON 27 Mez 2011 da 17:57 (UTC)[respont]\nPeurvuiañ en holl bennadoù db tud, e reer un tamm digoradur, ur frazenn war ar memes patrom: anv, bloavezh ganedigezh, lec'h, micher. Goude e krog ar vuhez , an dimezioù, ar vugale, an oberoù,. An urzh -se dre vras a vez kavet e pep pennad, e pep wiki. Me gav eo mat ha poellek, met ma ne blij ket dit ma sikour e laoskin ac'hanout d'ober evel a gari a-hed an neudenn, ha ne vin ket nec'het. Met ur gontaer vras zo brezhoneg un tamm souezhus. Bianchi-Bihan 6 Gwe 2011 da 10:23 (UTC)[respont]\nA-du ganit! Met savet eo bet ar pennad diwar-benn Marsel Gwilhou gant un implijer all. Me m'eus lakaet ur foto, netra ken. :D --Teñsor Jambou 6 Gwe 2011 da 10:47 (UTC)[respont]\nImage description[kemmañ ar vammenn]\nHi! Please see Commons:User_talk:Teñsor_Jambou#Description Thanks, WhisperToMe 29 Kzu 2011 da 18:14 (UTC)[respont]\nEnergiezh[kemmañ ar vammenn]\nSalud dit ! Taol ur sell, mar plij, ouzh ar bajenn Kaozeal:Gremm derc'hanel ha ro da soñj, ma kerez. A galon, --Llydawr (kaozeal) 28 Meu 2014 da 12:33 (UTC)[respont]\nTro Bro-C'hall war varc'h-houarn[kemmañ ar vammenn]\nHa Tro Bro-C'hall war varc'h-houarn 2014. A galon. Bianchi-Bihan (kaozeal) 26 Mae 2014 da 06:16 (UTC)[respont]\nRichard Burton[kemmañ ar vammenn]\nAnaout a ran brud Richard Burton ar C'hembread. Met ar Saoz Richard Burton zo pell pouezususoc'h en istor an denelezh. Bianchi-Bihan (kaozeal) 12 Mez 2014 da 13:40 (UTC)[respont]\nMersi dit! :D --Teñsor Jambou (kaozeal) 12 Mez 2014 da 13:52 (UTC)[respont]\nBreiz Ha Rock[kemmañ ar vammenn]\nHervez ar pezh a gaver war o lec'hienn  e vefe "Breizharock" (en ur ger) o anv kentoc'h.--Trec'hlid mitonet (kaozeal) 15 Mez 2014 da 17:07 (UTC)[respont]\nGoulennet ' vo diganto. --Teñsor Jambou (kaozeal) 15 Mez 2014 da 17:21 (UTC)[respont]\nMersi dit. Breiz Ha Rock war c'holo ar CD nemetken. --Teñsor Jambou (kaozeal) 16 Mez 2014 da 16:25 (UTC)[respont]\nKemmadurioù[kemmañ ar vammenn]\nMat e oa ar c'hemmadur amañ da'm soñj . N'eus nemet K, T, P na c'hallont ket kemmañ goude "k" pe lizherennoù all 'zo (setu perak e vez lavaret ur vuoc'h kozh met ur vuoc'h vras, etc.), setu perak em boa cheñchet dreuzwelus > treuzwelus abalamour da zibenn ar ger "alkoolek", met evit ur ger hag a grog gant "g" e vez heuliet ar reolenn voas.--Trec'hlid mitonet (kaozeal) 19 Mez 2014 da 16:55 (UTC)[respont]\nMersi deoc'h! Kompren a ran. N'em eus ket kalz amzer vak ha skrivañ a ran re vuan alies. :D. --Teñsor Jambou (kaozeal) 20 Mez 2014 da 06:40 (UTC)[respont]\nLiammoù etrewiki[kemmañ ar vammenn]\nPa grouit ur pennad bennak diwallit mat d'e liammañ gant ar yezhoù all. Evit en ober e ranker implijout an ostilh "Ouzhpennañ liammoù" a gleiz d'ar bajenn e traoñ, ur wech embannet ar pennad. A galon --Y-M D (kaozeal) 30 Mez 2014 da 10:10 (UTC)[respont]\nDemat deoc'h, ne welan ket an ostilh "Ouzhpennañ liammoù". Ne ouien ket penaos ober ha lakaat a raen br:xxxxx war ar bajenn soaznek pe c'hallek. A galon--Teñsor Jambou (kaozeal) 30 Mez 2014 da 10:29 (UTC)[respont]\n???[kemmañ ar vammenn]\nNe gredan e vefe aotreet skrivañ war pajennoù personel ar re all: https://br.wikipedia.org/w/index.php?title=Implijer%3AHerve_Latimier&diff=1617724&oldid=1617720 Bianchi-Bihan (kaozeal) 5 C'hwe 2015 da 14:28 (UTC)[respont]\nArabat din dont amañ pa vezan skuizh. Ober a ran n'euz forzh petra. A galon.--Teñsor Jambou (kaozeal) 5 C'hwe 2015 da 14:32 (UTC)[respont]\nImpressionisme, Impressioniste, Postimpressionnisme[kemmañ ar vammenn]\nDemat deoc'h, N'ho peus kavet ger brezhonek ebet evit treiñ ar gerioù gallek-se ? (rebech ebet em goulenn, kurustied ne lâran ket) A galon.--Prieladkozh (kaozeal) 6 C'hwe 2015 da 15:28 (UTC)[respont]\nDemat deoc'h ha mersi bras deoc'h evit ho koulenn, Kavout a ran un toullad gerioù diwar-benn an arzoù er geriadurioù ("pointillisme" da skouer) pe er http://www.brezhoneg21.com/resources/geriaouegou/ARZOU.pdf ("impressionnisme" a zo met petra dibab e brezhoneg?) pe e Serusier bet skrivet gant Herve Gouedard. Ret e oa din adlenn Serusier a-bezh a-benn kavout teknik ar speurennañ. :D. A galon --Teñsor Jambou (kaozeal) 6 C'hwe 2015 da 16:24 (UTC)[respont]\nTrivliadelouriezh (studiet), Impresionouriezh (kinniget) gant TermOfis OPaB. Klasket ho poa e geriadur M. Ménard ?--Prieladkozh (kaozeal) 6 C'hwe 2015 da 16:36 (UTC)[respont]\nKlask a ran bepred. En ur vuhez all e vin enklaskerez :D. Klasket m'eus war dTermOfis OPaB, war c'hGrandTerrier hag e pep geriadur a zo em levraoueg. :D\nRoger Hanin[kemmañ ar vammenn]\nMersi deoc'h. Emichañs ez eo gwir. A galon --Teñsor Jambou (kaozeal) 14 C'hwe 2015 da 16:53 (UTC)[respont]\nUr reolenn bouezus am eus desket diwar ma c'houst amañ : arabat fiziout re er pezh a gaver war ar Wikipediaoù all... A galon.--Prieladkozh (kaozeal) 14 C'hwe 2015 da 17:15 (UTC)[respont]\nJean-Paul Gaultier[kemmañ ar vammenn]\nSalud dit ! Petra eo ster ar ger "korfelezhioù" skrivet ganit er pennad Jean-Paul Gaultier ? A galon, --Llydawr (kaozeal) 28 Eos 2015 da 15:45 (UTC)[respont]\n(fr) bustiers (Ménard). 90.32.154.118 28 Eos 2015 da 18:52 (UTC)[respont]\nMace (anv)[kemmañ ar vammenn]\nSalud dit ! Ha sur out ez eo an anvioù "Mace" ha "Macé" stummoù brezhonek eus an anv gallek "Mathieu" ? Betek-henn n'anavezen nemet "Maze" ha "Mahe" evel stummoù brezhonek evit an anv-se. Sell ouzh fr:Mazé (nom) ha fr:Mahé (prénom) er Wikipedia gallek hag ouzh Anoiou badiziant Bro Leon, gant Mikael Madeg, P. Pondaven ha Y. Riou, p. 123. A galon, --Llydawr (kaozeal) 3 Gwe 2015 da 11:06 (UTC)[respont]\nSalud dit, Ur stumm gallek all a gaver en ti-kêr e Breizh neuze? A galon --Teñsor Jambou (kaozeal) 3 Gwe 2015 da 11:51 (UTC)[respont]\nNe'm boa ket gwelet da respont. Pa glasker pelec'h e kaver an anvioù skrivet "Mazé" ha "Macé" eo sklaer a-walc'h an traoù : un anv eus Penn-ar-Bed eo Mazé, dreist-holl (), hag un anv eus Breizh-Uhel eo Macé, dreist-holl (). N'ouzon ket daoust hag un darempred zo etrezo avat. --Llydawr (kaozeal) 4 Gwe 2015 da 15:01 (UTC)[respont]\nAnavezout a ran ur paotr eus un tiegezh Macé e Gwenrann. Eñ eo en deus lâret din e sinifi Macé Matthieu. Ha brezhoneg a veze komzet e Gwenrann gwechall-gozh. --Teñsor Jambou (kaozeal) 4 Gwe 2015 da 19:11 (UTC)[respont]\nKaskelot[kemmañ ar vammenn]\nUr ger svedek eo "kaskelot" met ur ger danek eo ivez, kement ha "kaskelothval". Se a gaver e geriadurioù danek evel , ,  pe . Ar vag a oa bet graet e Danmark, neuze eo poellek soñjal e oa bet roet dezhi un anv danek, ne gav ket dit ? A galon, --Llydawr (kaozeal) 4 Gwe 2015 da 15:01 (UTC)[respont]\nEvel just, n'em boa ket klasket er geriadurioù-se. --Teñsor Jambou (kaozeal) 4 Gwe 2015 da 19:11 (UTC)[respont]\nAu coeur du mensonge[kemmañ ar vammenn]\nSalud dit ! Gwir eo, reizh e oa ar pezh 'poa skrivet. Re vuan e oa bet kemmet ganin. A galon, --Llydawr (kaozeal) 24 Gwe 2015 da 15:24 (UTC)[respont]\nTraduction en breton[kemmañ ar vammenn]\nBonjour! Peux-tu traduire cette phrase en breton, s’il te plaît?\nSi tu veux que je fasse une traduction ou une correction en , , , , ou , laisse-moi un message avec ta demande et je le ferai. Tu dois seulement écrire un message sur mon mur de messages.\nMerci ! --Josep Maria Roca Peña (kaozeal) 25 Gwe 2015 da 12:24 (UTC)[respont]\nAuguste René Marie Dubourg[kemmañ ar vammenn]\nSalud dit. Hervez Louis Dudoret e vije an aot. Dubourg bet ganet d'an 30 a viz Gwengolo 1842 hag aet d'an Anaon d'an 22 a viz Gwengolo 1921. A galon --Teñsor Jambou (kaozeal) 5 Her 2015 da 08:54 (UTC)[respont]\nSalud deoc'h ivez, Ha petra zo kaoz emaoc'h o paouez kas ar c'heloù-se din 'ta ? :-)--Prieladkozh (kaozeal) 5 Her 2015 da 09:04 (UTC)[respont]\nUr respont am bo marteze ?--Prieladkozh (kaozeal) 31 Her 2015 da 09:36 (UTC)[respont]\nKristin Scott Thomas[kemmañ ar vammenn]\nDemat deoc'h, Ha peursur oc'h ez eo gall an aktourez ivez ? A galon.--Prieladkozh (kaozeal) 31 Her 2015 da 09:36 (UTC) Mersi dit!--Teñsor Jambou (kaozeal) 19 Du 2015 da 19:43 (UTC)[respont]\nCourmemin[kemmañ ar vammenn]\nDemat deoc'h, Estreget kêr Chambord e departamant Loir-et-Cher 'zo, en Eure emañ ur gêr all ivez... A galon.--Prieladkozh (kaozeal) 20 Gou 2016 da 08:29 (UTC)[respont]\nBoñjour dit ha mersi dit. Ar gammed war-lerc'h e oa Chambord evel just. Ne ran nemet kammedoù bihan. :D A galon --Teñsor Jambou (kaozeal) 20 Gou 2016 da 08:57 (UTC)[respont]\nMann ebet ! Ra vin digarezet ganeoc'h 'ta...--Prieladkozh (kaozeal) 20 Gou 2016 da 08:59 (UTC)[respont]\nChambord (Loir-et-Cher)[kemmañ ar vammenn]\nLakaet eo bet un "infoboks" ganin er bajenn. A galon.\nMersi dit. (N'em eus ket kalz amzer vak. Setu perak ne lakaan ket ar boestoù). A galon --Teñsor Jambou (kaozeal) 23 Gou 2016 da 09:25 (UTC)[respont]\nE, EN[kemmañ ar vammenn]\n"En K.L.T., E s'emploie devant les mots commençant par une consonne et EN devant une voyelle ; mais en trégorrois on dit EN dans tout les cas." Jules Gros, Le Trésor du Breton parlé, levrenn 1, Les Presses Bretonnes, Saint-Brieuc, 1970, pajenn 152.\nA galon.--Prieladkozh (kaozeal) 23 Gou 2016 da 10:23 (UTC)[respont]\nEvel just! :D Mersi deoc'h. A galon --Teñsor Jambou (kaozeal) 23 Gou 2016 da 10:55 (UTC)[respont]\nN'ouzon ket ha tregeriat eo an implijer Bianchi-Bihan met dre ma ra war-dro brezhoneg Treger ingal amañ...--Prieladkozh (kaozeal) 23 Gou 2016 da 13:51 (UTC)[respont]\ner c'hanton[kemmañ ar vammenn]\nSalud dit ! "er c'hanton X" n'eo ket brezhoneg reizh. Lavaret ha skrivañ a reer "kanton X" (Breteuil pe un dra all), hep ger-mell dirak "kanton" ha hep kemmadur ebet er ger-se, evit lavaret "le canton de X" ; ur renadenn-anv eo, evel "tour an iliz", "porzh ar skol" pe "mab egile". Goude an araogenn "e" neuze e lavarer hag e skriver "e kanton X". "En departamant Y" zo un degouezh all : evel m'eo displeget uheloc'h n'eo ket direizh ober gant ar stumm "en" eus an araogenn "e" dirak kensonennoù e brezhoneg Treger. En hevelep doare e c'hallfed skrivañ "en kanton X". Hep kemmadur avat. A galon, --Llydawr (kaozeal) 23 Gou 2016 da 16:37 (UTC)[respont]\nMersi dit. Ar ger-mell a gaven iskis-tre. N'em boa ket soñjet en tregerieg. Gwell e vije marteze displegañ perak e vez cheñchet ar gerioù bet skrivet gant ar re all a-raok difaziañ. A galon --Teñsor Jambou (kaozeal) 23 Gou 2016 da 19:52 (UTC)[respont]\nMaesaer alaman[kemmañ ar vammenn]\nDemat, Deoc'h da choût : "Ar c'hi Soltan, ur mell ki-gward alaman, torret e chadenn gantañ, a oa deut da lammat ouzh ar breur Arturo, evit c'hoari." Youenn Drezen, Sizhun ar Breur Arturo, Al Liamm, 1971, pajenn 33. A galon.--Prieladkozh (kaozeal) 29 Gou 2016 da 08:24 (UTC)[respont]\nMersi deoc'h. Hag ur vi-koukoug a oa ivez: maesaer e-lec'h mesaer. A galon--Teñsor Jambou (kaozeal) 29 Gou 2016 da 08:37 (UTC)[respont]\nMann 'bet 'vat.\nmaesaer, mêsaer [mɛˈsaɛr] -ien g. Den a vaesa un tropell. [...]. Geriadur Brezhoneg an Here, 2001, pajenn 879b. A galon.--Prieladkozh (kaozeal) 29 Gou 2016 da 08:49 (UTC)[respont]\nIt da lenn Devri - maesaer ha Devri - mesa : dastum mez ; reiñ mez (d'ar moc'h) da zebriñ mar kirit.--Prieladkozh (kaozeal) 29 Gou 2016 da 09:29 (UTC)[respont]\nMersi deoc'h. --Teñsor Jambou (kaozeal) 4 Eos 2016 da 05:27 (UTC)[respont]\nMann 'bet !--Prieladkozh (kaozeal) 4 Eos 2016 da 06:06 (UTC)[respont]\nShare your experience and feedback as a Wikimedian in this global survey[kemmañ ar vammenn]\nThank you! --EGalvez (WMF) (talk) 13 Gen 2017 da 22:23 (UTC)[respont]\nSeule... mais pas trop ![kemmañ ar vammenn]\nSalud deoc'h, Pa oa bet lakaet ar pennad er rummad "Filmoù bet filmet e Breizh" ganeoc'h marteze e vefe dedennus resisaat pelec'h e oa bet troet ar film-mañ. A galon.--Prieladkozh (kaozeal) 13 C'hwe 2017 da 08:37 (UTC)[respont]\nBoñjour ha mersi deoc'h. Gwir eo, met ne'm boa ket soñj mat, ne'm boa kavet netra er rouedad, ne'm boa ket kalz amzer vak ha ne'm boa ket c'hoant da skrivañ sotonioù kennebeut. Bon, Bro Dreger pe Bro-Oueloù, Plouha ha lec'hioù all marteze. Klask a rin c'hoazh er rouedad. :D --109.211.55.70 13 C'hwe 2017 da 10:59 (UTC)[respont]\nSellit : Le Télégramme : « Seule, mais pas trop ». Bientôt au cinéma ?...--Prieladkozh (kaozeal) 13 C'hwe 2017 da 11:47 (UTC)[respont]\nMersi deoc'h! --Teñsor Jambou (kaozeal) 13 C'hwe 2017 da 12:43 (UTC)[respont]\nRakkentaennoù 'zo abaoe an 10 a viz Genver 2017 hervez ar sevenourez. Gwelet m'eus ar film d'an 11 a viz C'hwevrer. "Kinniget e deroù ar bloavezh 2017" e-lec'h "deuet er maez" neuze? A galon --Teñsor Jambou (kaozeal) 13 C'hwe 2017 da 12:38 (UTC)[respont]\nSed amañ ar pezh emaon o paouez kavout : Dossier de presse - Vent d'Ouest Distribution...--Prieladkozh (kaozeal) 13 C'hwe 2017 da 12:51 (UTC)[respont]\nMersi deoc'h! A galon --Teñsor Jambou (kaozeal) 13 C'hwe 2017 da 12:57 (UTC)[respont]\nYour feedback matters: Final reminder to take the global Wikimedia survey[kemmañ ar vammenn]\nAbout this survey: You can find more information about this project here or you can read the frequently asked questions. This survey is hosted by a third-party service and governed by this privacy statement. If you need additional help, or if you wish to opt-out of future communications about this survey, send an email through EmailUser function to User:EGalvez (WMF). About the Wikimedia Foundation: The Wikimedia Foundation supports you by working on the software and technology to keep the sites fast, secure, and accessible, as well as supports Wikimedia programs and initiatives to expand access and support free knowledge globally. Thank you! --EGalvez (WMF) (talk) 23 C'hwe 2017 da 08:09 (UTC)[respont]\nNotennoù[kemmañ ar vammenn]\nReizh ar stêrioù[kemmañ ar vammenn]\nGourel eo anvioù ar stêrioù e brezhoneg : an Treñv, ar Potomak. Koulskoude eo benel ar ger stêr ... met n'eo ket kemmet ar yezh c'hoazh. 193.49.222.20 13 Meu 2017 da 12:20 (UTC)[respont]\nMil bennozh deoc'h. --Teñsor Jambou (kaozeal) 13 Meu 2017 da 12:24 (UTC)[respont]\nRummad:Stêrioù Sveden[kemmañ ar vammenn]\n(Krouet eo bet ur bajenn c'houllo) → (Krouet ez eus bet ur bajenn c'houllo).--86.214.54.90 27 Meu 2017 da 09:51 (UTC)[respont]\nN'eo ket goullo. https://br.wikipedia.org/wiki/Rummad:St%C3%AArio%C3%B9_Sveden --Teñsor Jambou (kaozeal) 27 Meu 2017 da 12:14 (UTC)[respont]\nNe skriver ket "(Krouet eo bet ur bajenn c'houllo)" met "(Krouet ez eus bet ur bajenn c'houllo)".--86.214.54.90 27 Meu 2017 da 13:05 (UTC)[respont]\nNe gomprenan ket. Ne'm eus ket skrivet: Krouet eo bet ur bajenn c'houllo. --Teñsor Jambou (kaozeal) 27 Meu 2017 da 13:48 (UTC)[respont]\nMard it da sellet ouzh ar bajenn "Degasadennoù an implijer" () e welot e oa bet krouet ar pajennoù "Rummad:Stêrioù Sveden", ... ha "Rummad:Stêrioù Zimbabwe" gant ar meneg (Krouet eo bet ur bajenn c'houllo). Ur fazi yezhadur a zo er meziant evit doare. Ma digarezit.--86.214.54.90 27 Meu 2017 da 15:31 (UTC)[respont]\nKompren a ran bremañ. :D --Teñsor Jambou (kaozeal) 27 Meu 2017 da 15:48 (UTC)[respont]\nYou are invited![kemmañ ar vammenn]\nStinglehammer (kaozeal) 22 Mae 2017 da 23:41 (UTC)[respont]\nComme un p'tit coquelicot[kemmañ ar vammenn]\nSalud, Trugarez deoc'h va vezañ roet tro da gaozeal en-dro diwar-benn ur gaer a ganaouenn, e-touez ar re fromusañ e galleg... A galon.--Prieladkozh (kaozeal) 20 Mez 2017 da 11:57 (UTC)[respont]\nSalud deoc'h, "En-dro"? Da lâret eo? Mersi bras deoc'h evit bezan skrivet muioc'h war ar bajenn. Ne'm eus ket bet amzer vak a-walc'h en devezhioù tremenet evit klask skrivañ div linenn e-lec'h unan. --Teñsor Jambou (kaozeal) 20 Mez 2017 da 20:06 (UTC)[respont]\nMarcel Mouloudji[kemmañ ar vammenn]\nDemat deoc'h, Ho lezel a ran da gendelc'her gant ar pennad. A galon.--Prieladkozh (kaozeal) 23 Mez 2017 da 14:13 (UTC)[respont]\nGallout a rit kendelc'her gant an tamm labour boulc'het ganin ha Lagad Zoltec mar fell deoc'h, evel-just. A galon.--Prieladkozh (kaozeal) 27 Mez 2017 da 10:21 (UTC)[respont]\npep hini a labour evel a gar, pa gar, e-lec'h ma kar, hep aotre beleg meur ebet, hervez reolennoù wikipedia.\nBoudeuse (1766)[kemmañ ar vammenn]\nSalud, Sellit : WikiTimbres. A galon.--Prieladkozh (kaozeal) 8 Gou 2017 da 08:07 (UTC)[respont]\nMersi deoc'h. A galon. --Teñsor Jambou (kaozeal) 8 Gou 2017 da 08:11 (UTC)[respont]\nMann 'bet 'vat !--Prieladkozh (kaozeal) 8 Gou 2017 da 09:21 (UTC)[respont]\nAdtapet diwar « https://br.wikipedia.org/w/index.php?title=Kaozeadenn_Implijer:Teñsor_Jambou&oldid=1793749 »\nKemmoù diwezhañ degaset d'ar bajenn-mañ d'an 7 Mae 2018, da 20:15.


Pobloù ar Balkanoù - Breizh ha liesseurted\nE ti Mendo ar barver, Prizren (© Laurent Geslin)\nHa bezañ ez eus eus ar Balkanoù? Petra ’vefe o bevennoù? Ar menez anvet “Balkan” gant an Durked a zo e Bulgaria, ha ne vez klevet komz e gwirionez eus ar Balkanoù nemet adalek an XIXvet kantved: kaoz a veze eus “Turkia Europa” evit ober anv eus douaroù impalaeriezh Otoman en Europa. N’haller ket dielfennañ en un doare rik gant ar c'heografiezh: daoust hag emañ c’hoazh Roumania e norzh an Danav, er Balkanoù? Daoust hag ez eo Kroatia, balkanek, kreizeuropat pe kreizdouarel? Pep hini en devez ur respont subjektivel ha lavar-dislavar. Ar ger “balkan” a zo deuet war wel asambles gant ar ger “balkanekaat”. Ar meiziad dibriziañ-se a glot adalek ar penn kentañ gant ar c’heografiezh: ar Balkanoù a vefe ur meskaj pobloù, yezhoù ha relijionoù, gouestlet da’n em zrailhañ kenetrezo. Ar “balkanekaat” e Liban ar bloavezhioù 1970 a zo ar memes tra hag al “Libanekaat” e Yougoslavia 20 vloaz war-lerc’h... ur monedone souezhus.\nPerak eo dallet ha spontet war ar memes tro speredoù Europiz ar C’hornôg gant ar Balkanoù? Ar Balkanoù a seblant reiñ un tres disheñvel da Europa. N’eo ket abalamour d’ar gomunouriezh met kentoc’h d’an impalaeriezh Otoman a zo bet er c’horn-bro-se e-pad pemp kantved. Ul lec’h kejañ eo ar Balkanoù hervez kont, ur “pont” etre ar c’hornaoueg kristen hag ur reter disheñvel. Emdroadur istorel ar Balkanoù dindan ar veli otoman a zo bet disheñvel-krenn diouzh hini peurrest Europa, ar pezh ne dalvez ket ez int chomet a-gostez da red ar mennozhioù pennañ a reas berzh er c’hevandir.\nAdalek penn kentañ an XIXvet kantved eo kroget ar stourmoù broadel, da gentañ e Serbia hag e Gres, e Bulgaria hag e Roumania goude, ha diwezhatoc’h e Makedonia hag en Albania. Daou bal na c’haller ket digevrediñ diouzh ar stourmoù-se: enebiñ ouzh an Impalaeriezh Otoman ha krouiñ stadoù ha broadoù. Ar stadoù balkanek nevez-se en em roe da anaout evel hêrezh stadoù kozh adsavet, morgousket e-pad amzervezh an Impalaeriezh Otoman. E gwirionez e kemeras ar stadoù-se harp war ensavadurioù sokial evel an ilizoù evit diazezañ ar broadoù. Adskrivet eo bet neuze an Istor evit reizhveliañ. N’haller ket distagañ ar c’hrouiñ stadoù modern e ledenez ar Balkanoù diouzh hini unvanidigezh ar broadoù.\nDistruj ar minorelezhioù a zo stag ouzh ar vodernelezh politikel er Balkanoù. E Gres pe Serbia an XIXvet kantved e oa bet skarzhet ingal ar vuzulmaned. Gwashaet eo bet an argezhioù-se gant brezelioù an XIXvet hag XXvet kantved. Daou vrezel ar Balkanoù (1912 ha 1913) hag ar brezelioù e Yougoslavia e fin an XXvet kantved a zo bet brezelioù unvanidigezh ar broadoù.\nDiblaset eo bet ar poblañsoù gant ar brezelioù ha krouidigezh ar stadoù nevez: ar vuzulmaned da skouer a zo tec’het da Durkia, el lec’h ma'z eus bremañ milionoù a ziskennidi muhacir (repuidi) eus ar Balkanoù. Goude an Eil brezel bed hag ar brezel diabarzh e Gres eo bet skarzhet an Albaniz diouzh Ipiros (ar Çamed) ha Slaved Makedonia eus tu mor Egea. An heñvelekadur a zo deuet da heul an diblasañ tud. Daoust da se ne c’halle ket bevennoù ar stadoù klotañ gant reoù ar pobloù, ha dont a reas kumuniezhioù bras a-bezh da vezañ minorelezhioù.\nGant sistem sokialour kemplezh Yougoslavia e oa bet reoliekaet stad an traoù. Un diforc’h a veze graet gant Yougoslavia etre pobloù ar C’hevread (Slovened, Kroated, Montenegred, Makedonianed ha Muzulmia), a rae dave d’ur gouarnamant kevreet a oa dave, ha war ar memes tro e oant ivez war douaroù republikoù all, hag ar minorelezhioù broadel, dezho ur gouarnamant dave e diavaez Yougolavia. Evel-se e oa, hep teurel kont eus o niver, evit an Italianed, Hungared, Tcheked, Slovaked pe Albaned.\nGant brezelioù ar bloavezhioù 1990 e fiñvas kalz ar poblañsoù. Digresket eo bet da vat niver ar Serbed e Kroatia, eus 12% da 4% eus poblañs ar vro. Heuliadoù ar brezel a zo bet eus ar re washañ e Bosnia-ha-Herzegovina: n’eo mui ar vro nemet takadoù bihan-bihan gant strolladoù kenelel. E Kosovo, dizalc’h abaoe 2008, ez eus Albaned dreist-holl: ar Serbed hag ar Rromed a zo enklozet, hag ar Vuzulmiz, ar re n’int ket Albaned (Turked, Bosniaked, Gorani), n’o deus da zibab nemet etre heñvelekaat pe bezañ lakaet a-gostez. Brezel 2001 e Makedonia en deus kemmet liessevenadur ar vro en ur brezel etre Makedonianed hag Albaned, hag ar c’humuniezhioù all (Turked, Rromed, Bosniaked, Makedonianed vuzulman, Serbed, Aroumaned, h.a.) a zo ravalidi emdroadur ar vro o treiñ en ur gevredigezh divvroat.\nAr Balkanoù hag Europa\nMare ar stadoù-broad a voe c’hwerv evit “pobloù bihan” ar Balkanoù, pa chom c’hoazh war ar stern an div gudenn vras vroadel eus an daou du d’an harzoù: kudenn vroadel Albania hag hini Serbia. Ar c’hoant da vezañ e diabarzh Europa da vat e-pad dek vloaz kentañ ar c’hantved a zo aet da get: goude enframmadur Slovenia e 2004, hini Bulgaria ha Roumania e 2007 ha Kroatia e 2013, n’o deus ket ar broioù all kalz a chañs da vezañ enframmet d’o zro buan bremañ.\nUnaniezh Europa a ra van, a-wel d’an holl, da vezañ a-du gant ar “stabilded”, ar pezh a dalv e gwirionez lezel politikourien lec’hel galloudus, goubrenidi ha preizherien anezho, d’ober ar pezh a fell dezho gant ma komzint toull «a-du gant Europa». An dud a-bouez-se a zo alies, evel e Serbia, broadelourien gozh savet a-du gant an «Europisted» evit delc'her krog er galloud. Ar stabilded a-ziavaez-se a dalv e vez prevesaet madoù an holl hag e vez distrujet en un doare sistematek ar servijoù publik en anv «adaozadurioù» na glotont tamm ebet gant an ezhommoù.\nSkoet eo bet ar Balkanoù gant an enkadenn ekonomikel; dizoloet o deus nd ae ket en-dro ar “rekipe burzhudus” diazezet war ar rumm prevesaat/postañ arc’hant eus an estrenvro. Uhel-tre eo niver an dud dilabour er c’hornad (40% eus ar boblañs d’an nebeutañ e Bosnia-ha-Herzegovina, etre 60% ha 70% e Kosovo), ha nevez ’zo ez a an dud etrezek broioù pinvidik kornôg Europa, da Alamagn dreist-holl. Tud yaouank ha stummet eo a ya kuit hag a laka en arvar diorren ar c’hornad. Daoust ma weler o tiflukañ emsavioù sokial nevez evel e Bosnia-ha-Herzegovina e 2014, n’eus diskoulm ebet c’hoazh d’ar c’hudennoù-se.\nAn Dokufest e Prizren (kredad ebet)\nE-kerzh ar bloavezhioù tremen ez eus bet meur a deulfilm diwar-benn ar c’horn-bro, en o zouez Cinema Komunisto, gant Mila Turajlić (Slovenia, Serbia, 2012), deuet da vezañ ur film azeulet eus ar “yougohiraezh”. En teulfilm faltazi gant Stevan Filipović, Šišanje (a c’heller treiñ gant “touzañ blev”) e heulier ul lisead yaouank eus Belgrad en emsavioù hooligan (Serbia, 2010).\nKaoz a zo eus anzavadur an heñvelreviadezh er familhoù en teulfilm nesaelour Family Meals (Nije ti život pjesma Havaja, Croatie, 2012), savet gant ar sevenerez Dana Budisavljević eus Kroatia. En em gavout a ra-hi gant sevenerien yaouank all e festivalioù evel Motovun pe Zagrebdoc. Ur festival all en deus sikouret brudañ an teulfilmoù: an Dokufest e Prizren, e Kosovo.\nUr bern filmoù faltazi a dremen en un endro sokial a-vremañ. E Serbia o deus meur a sevener yaouank divizet filmañ e Bor, ur gêr industriel war an diskar; Nikola Ležaić da skouer, gant e film Tilva Roš (Serbia, 2010). Eus tem an dizindustrielekaat e vez komzet ivez gant ar sevenerez Teona Strugar Mitevska eus Makedonia en he film Jas sum od Titov Veles (Je suis de Titov Veles, Makedonia, 2007).\nXavier Bougarel ha Nathalie Clayer, Les musulmans de l’Europe du Sud-Est. Des Empires aux Etats balkaniques, Pariz, Karthala, 2013.\nAmaël Cattaruzza ha Pierre Sintès, Atlas géopolitique des Balkans, Pariz, Autrement,\nJean-Arnault Dérens ha Laurent Geslin, Comprendre les Balkans. Histoire, sociétés, perspectives, Paris, Non Lieu.\nMichel, Sivignon Les Balkans, une géopolitique de la violence, Belin, Pariz, 2009, 207 pajenn.\nMaria Todorova, Imaginaire des Balkans, EHESS, Paris, 2011, 352 pajenn.\nEvit gouzout hiroc’h e kinnig bemdez, e galleg, al lec’hienn le Courrier des Balkans un diverrañ eus keleier, politikerezh ha sevenadur ar Balkanoù.\nJean-Arnault Dérens ha Laurent Geslin\nKantreadenn ur filmaozour gresian a-dreuz ar Balkanioù. Ur film-faltazi mut hag a ro kalz da c’hoût.\nLes enfants d'après\nUr c’haer a film-faltazi, re bar d’ur vojenn a-viskoazh diwar reuz ar brezelioù. Aet eo Bato Čengić, siwazh, ha bandenn e film asambles gantañ.\nUl lostennad kirri o kas merc’hed ar peoc’h dre ar Balkanioù.\nLes résistants de l'ombre\nDeroù ar reuz a droas da emsavadeg hag a gasas ren Milošević e Serbia d’an traoñ. Ur gwir banniel eo ar film-mañ evit e enebourien.\nAn ifern, ar purgator hag ar baradoz, tri frantad evit taolenniñ ar brezel, an daspren hag ar gourdrouz.\nDivent eo ijin ar repuidi rrom e Beograd a vez treuzfurmet kirri « Dyane » gante evit o zroiadoù lastesa e straedoù ar gêrbenn.\nKas a ra Stanislav e garr-boutin etre Beograd e Serbia, ha Prishtinë e Kosovë. Un tamm tro vale pemdeziek evitañ. Evit e veajourien avat ez eo un afer all !\nQu'avez-vous vu de Sarajevo ?\nPemp bloavezh eus buhez tud ur straed e Sarayevo. Da gentañ, tammoù eus o buhez bet filmet e 1993, 1994 ha 1995 da goulz ar seziz war ar gêr ; hag an distro e 1998 goude-se, kement ha broudañ goulennoù diwar hon aked, bresk ha berrbad.\nUn oberenn didro hag onest - ur bam – savet gant ur filmaozour serbat e korn-tro an istor e miz here 2000, tra ma oa an engroez oc’h arsailhañ Breujoù ha sez tele Serbia.


Athelstan (Bro-Saoz) - Wikipedia\nUr pennad Æthelstan zo ivez.\nMunudoù eus Athelstan diwar ur werenn-livet e chapel Skolaj An holl eneoù e Oxford.\nRoue an Angled-ha-Saozon, pe roue Bro-Saoz, e oa Æthelstan pe Athelstan (894–939), ha ren a reas adal 924 betek e varv e 939.\nGanet e oa war-dro 894. Mab e oa d'ar roue Edward an Henañ ha d'e bried kentañ, Ecgwynn. Ne zimezas ket ha bugel ebet n'en doe.\nDegemer a reas en e lez ar Brezhon Alan Varvek, mab da Vathuedoi a Boc'her, en harlu rak ar Vikinged, hag a zeuas da vezañ dug Breizh goude dilestrañ e 936, ha Loeiz IV a Dramor, en harlu ivez, hag a zeuas da vezañ roue Bro-C'hall e 936.\nNe zimezas ket Æthelstan, ha n'en doe bugel ebet. E lezvreur Edmund Iañ a renas war e lerc'h en 939. Ar Vikinged a gemeras o zro da deurel o c'hrabanoù war gêr York adarre, ha ne voe adkemeret kêr gant ar Saozon nemet en 954.\nAlfred Veur Roue Bro-Saoz\n924- 939 War e lerc'h:\nAdtapet diwar « https://br.wikipedia.org/w/index.php?title=Athelstan_(Bro-Saoz)&oldid=1981223 »\nGanedigezhioù ar bloavezhioù 890\nKemmoù diwezhañ degaset d'ar bajenn-mañ d'an 18 Meu 2022, da 14:18.


Pajenn:Marigo - Buez ar Saent.djvu/348 - Wikimammenn\nPajenn:Marigo - Buez ar Saent.djvu/348\nmorse dezâ caout soulageamant ebet. Unant ens ar religiuset o veza represantet e oa poent exanti ar breur Felix da vont da guestal, a respontas : ur soudard a renq mervel ar c’hleze en e zorn, hac an asen a dle mervel dindan e garg.\nOber a reas e Rom aznaoudeguez, hac un amitie special gant Sant Philip a Neri. An daou Sant-se n’en em rancontrent jamæs na zeuze o c’harantez evit Doue da receo un ardor nevez. En em saludi a reent en ur fæçoun particulier : Breur Felix, a lavare Sant Philip a Neri, souheti a ràn e teue an tân eus a garantez divin d’ho lesqui bete mel an esquern ; ha me, a responte ar Sant-mâ, pidi a ràn Doue, Tad Philip, ma viot quen anflamet anezan ma vezo ho corf rentet e ludu. Pa en em guiteent e lavarent c’hoas, gant ar simplicite-ze pehini ne apparchant nemet ous ar Sænt : adieu, va breur, Doue ra roï deoc’h ar c’hraç da veza tourmantet var ar rôd, pe var ar chevalet ; adieu, va zad, a responte breur Felix, ra plige gant Doue e allemp hon daou souffr quement o deus anduret an oll Verzerien. Sant Felix, o caout var fin e amser un infirmite vras, ar medicin a c’houlennas digantâ perac n’en em serviche quet eus an hano a Jesus evit caout soulageamant, eguis m’en doa rentet pare quement a re-all dre ar memes moyen, respont a eureu, gant un ær joaüs : re avantajus, ha re agreabl eo din ar fleur, hac ar rôs-mâ eus an Eê.\nAr servicher fidel-mâ da Zoue a zesire ivez gant ardor silvidiguez e nessa. Evel ma clevas un deiz coms eus ur goal intantion o devoa tud libertin, ez eas d’o c’haout ; en em strinca a reas d’o zreit, o lavaret en ur vouela : me ho suppli, va breudeur, da gaout truez ous hoc’h ene. Ar guær-mâ hepquen a reas dezo cench santimant, hac o c’honvertissas. O velet d’an deziou-Ened e rede ur foul vras a dud d’an ebad ha d’an divertissamanchou profan, e pedas un Tad eus ar gouent, pehini a oa ur predicator bras, da zont gantâ evit distrei ar bobl-se. Ar presanç ar breur Felix, pehini a zougue ur Groas pouner var e guein, hac ur penn maro en e zorn, a touichas an\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/348&oldid=134463 »